- 31 -
Rosa: La Susi e quasi igl Blick da la nossa vischnànca.
Petra: (energicameing) Egna teribla batarlunza c’â nign’ideia da quegl c’ella
bagliafa.
Rosa: He Petra, ussa betga sagritainta parquegl.
Petra: Mo gl’e gea ver.
Rosa: Mo tei âs bagn da far nut cun quella tgossa?
Petra: Tge manegias?
Rosa: Quegl qua digl telefon.
Petra: Also Rosa, co veans sen quell’ideia?!
Rosa: Jou ve gea me amparo.
5. Szena:
Moni, Sep, Rosa, Petra
Moni: (aintra da saniester cugl Sep) Tge e’gl ear cun la Susi? Ign savess
tartgear c’ella vegi antupo igl giavel parsunalmeing.
Sep: Partge manegias?
Moni: Ruos! Te ve jou amparo nut.
Sep: Streia noscha!
Moni: (imitescha igl Sep) Partge manegias...
Sep: Quegl dastgas tei betga gir, quegl dastg me jou gir.
Moni: A scha jou gitg tutegna egl, ha? Tge vol alura far?
Sep: Gliez vezas lura schon...
Rosa: Vus dus savez nut oter ca cifligear anzemel.
Sep: Partge manegias? Quegl e matem scusatem d’amur...
Moni: Phhh!! Scusatem d’amur, da gliezlà se jou nut!
Rosa: Vez vus atgnameing vieu ca la Petra e qua?

St-PES 1-1_Igl telefon d_amur_(st) y


- 32 -
Moni: Ea, ella e avànt stada tier nus an nuegl.
Sep: Ea, ella â getg ca’s deian gir nut.
Moni: (seara la buca agl Sep) Sas betga star eri?!
Sep: (sadosta) Prenda imediat igl tieus màn tschuf davent da la mi’buca.
Jou vi betga survagnir la zupegna.
Moni: Davent dad ussa bagliafas me ànc scha jou ti dund la lubientscha,
capieu?
Sep: Partge manegias?
Petra: Sep, fe sempalmeing tge ca la Moni gi.
Rosa: Tge gioi giujeaz vus atgnameing? Vus savez ca ve betga bugent
sch’ign â sacrets.
Sep: Vezas Moni, jou ve gea getg.
Moni: Papperlapapp, nus vagn gea nigns sacrets. (dat egna cugl cumbel aint
par las costas digl Sep)
Rosa: Ussa calad! Salegrad ca’s savagn salvar la Foppa!
Petra: Ea, quegl vez jou ear ascheia...
Moni: Tge salvar?! Mo tge bi.
Sep: Propi?!! Juhuuu!
(tuts salegran. Cun egn’ea scalegna igl telefonet agl satg digl Sep. Igl Sep, la Moni
a la Petra fan dantànt, sco sch’els udessan nut)
Rosa: Udez ear quegl?
Moni: Stgelas da tgoras.
Rosa: Nana, igl tùna sco egn telefon.
Petra: Also jou od nut.
Sep: (vean ampo narvus) Jou od ear nut.
Moni: (agl Sep) Âs betg amblido anzatge an nuegl?
Sep: Partge manegias?

St-PES 1-1_Igl telefon d_amur_(st) y


- 33 -
Moni: Mintgatànt âs schon feeetg gî da capir anzatge.
Sep: Jou less vaser te an la mi’situaziun!
Moni: Eba, gest parquegl des ir an nuegl.
Sep: Ussa ve jou  capieu. (va dabot or a saniester, igl telefon â calo da
scalinar)
Rosa: Â igl Sep egn telefonet?
Petra: Ea, quel ve jou do ad el.
Rosa: Partge?
Petra: Me ascheia… tgala d’amparar aschi blear, Rosa.
Moni: (vut gidar) Igl va par la si’onda malzàna.
Rosa: Tge onda?
Moni: Quella c’e betga ple sàna.
Rosa: Da quegl se jou nut.
(Igl Sep aintra puspe)
Rosa: Co va’gl a la ti’onda?
Sep: Tge manegias?
Rosa: Jou maneg la ti’onda malzàna c’â gest telefono a tgei.
Sep: A mei â nign’onda malzàna telefono. (sa betga par tge c’igl va)
Moni: (petga leav davos segl tgieu digl Sep) Sas ussa puspe egl?
Sep: Na... (ampo vilo)
(La Moni petga ànc egn’ea el)
Sep: Jou maneg bagnbagn... ussa saragord jou puspe. Tei manegias
l’onda Mändi.
Moni: Ea exact, co va’gl ad ella?

St-PES 1-1_Igl telefon d_amur_(st) y


- 34 -
Sep: (studegia egn mumaint a sasgrata ved igl tgieu) Mhmhh... fetg bagn. Ella e
gest a Mallorca.
Rosa: Mallorca?
Moni: Ea… ella fa là egna cura.
Rosa: (pearda plànsieu la pazienztga) Scheia, jou ve avunda! Jou lasch betga
manar me pigl nas. Jou vignt plànsieu tut narvusa, jou dovr uss egn
tee da tgamineala par saquietar. Jou vont an tgadafiac a fetsch igl
tee, a cur ca jou turn, vi jou saver la vardad! Vez capieu?! (va or vilada
a saniester)
(Igl Sep a la Moni sean trests tier la Petra veda la mesa)
Sep: A tge fagiainsa ussa?
Moni: Ussa vainsa la pulenta.
Sep: Noua? Jou vez nigna pulenta.
Moni: Ah, amblida egl!
Petra: Astg jou gir anzatge a vus dus?
Moni: Ea, nus tarlagn.
Petra: Quegl e tut nign problem, jou declar egl a la Rosa an egn mumaint
ruassevel. A tei Sep mi das ussa igl telefonet, quel duvraz vus betga
ple.
(Igl Sep dat el ad ella, ella igl dosta an la mapa)
Sep: An que cass stuainsa betga ple telefonar?
Petra: Na, quegl e passo.
Moni: (livgeada) Dieus segi ludo.
Sep: Propi don… ussa vess jou gest sadiso làndervei.
Petra: Sas gea telefonar ampo cun la Moni.
Sep: Partge manegias? Jou vez gea mintga gi ella, qua sto jou betg ear
ànc telefonar cun ella.
Moni: Ea propi, tei bagliafas gea schiglioc schon avunda.

St-PES 1-1_Igl telefon d_amur_(st) y


- 35 -
Sep: Tei bagliafas gea ear gl’antier tains.
Moni: Ea, mo betga tànt sco tei!
Sep: Mo tei tugnas trasor!
Moni: A tei, tei stos adigna ver igl davos pled.
Sep: Na tei.
Moni: Na… vezas… schon puspe tei.
Petra: Stop, halt! Calad imediat! Vus eassas gea mender c’egn vigl peer
marido.
Sep: Partge manegias?
Moni: El â antschiet.
Sep: Na tei.
Petra: Savez vus par plascher ir or a far anavànt?
Sep: Partge manegias?
Petra: Parquegl c’igl tànscha propi!!!
Moni: Via Sep, an qua e schleata aria. (stat sei)
Sep: (stat sei) Ea, tei âs raschùn. Schleata aria. (tuts dus van or a tgitan nosch
sen la Petra)
Petra: Quegl e propi betga da taner or!
Rosa: (vean da saniester) Noua en tschels dus?
Petra: Jou ve tarmess or els. Lur sabaztgem mi e ieu sen la gnearva.
Rosa: Ea, quegl e deplorablamein ascheia, mo jou ve cugl tains sadiso
landervei.
Petra: Ea, els en gea propi ear dus bùns a fan tge c’ign pratenda dad els.
Rosa: Scheia, ad ussa or cun la vardad! Tge âs tei fatg par vagnir aschi
speart tier tànts daners?
Petra: Primo e’gl sto nut schliet...

St-PES 1-1_Igl telefon d_amur_(st) y


- 36 -
6. Szena:
Moni, Sep, Rosa, Petra, Susi, Gion
Susi: (aintra sainza spluntar da dretg, e puspe sainza flo) Scheia... ussa vainsa
tschifo el!

Rosa: Tgi vez tschifo?
Susi: Que piertg digl sex agl telefon.
Petra: Ahh ea?! A tgi e’gl?
Susi: Mieus um vean gest na qua cun el. Vus vagnez a far îls!
Petra: Partge na qua?
Rosa: Nus vagn gea da far nut cun quegl!
Susi: El pratenda anzatge oter! (va tigl esch, earva el a tgita or)
Rosa: Tge gi balurd e quegl oz?!
Petra: Ea, sprànza vean igl betg ànc mender.
Susi: (veza Urs a Gion) Vagned ussa me aint, alura savainsa far fegn cun
que drama, ad an la nossa vischnànca regian puspe morala a
manieras!
Urs: (vean da dretg cugl Gion ca porta pastuiras) Pardunad ca nus disturbagn
qua ascheia, mo jou ve da sclerir qua egn delict.
Rosa: A partge Vez mess igl signur pardicànt an pastuiras?
Urs: El e la parsùna suspectusa prinzipala an que cass.
Susi: Ussa eassas surstadas, never!! Egn um da la baselgia an pastuiras.
Petra: Igl vean tutegna ànc mender. (scrola igl tgieu)
Gion: Vus mi stuez crer, jou sund inozaint, jou ve fatg nut malgest!
Susi: Scheia, scheia, egn tschut inozaint... quegl e’gl ussa passo. Vus vez
tartignieu la morala da la nossa vischnànca!
Petra: Tgi da vus dus e qua anzuma igl polizist?
Urs: Susi sea giou a le far me la mi’lavur.
Susi: Mo jou vi gea me gidar a tgei.

St-PES 1-1_Igl telefon d_amur_(st) y


- 37 -
Urs: Sea ussa giou!!
(La Susi sea giou)
Rosa: Savessan nus egn’ea saver par tge c’igl va?
Susi: Quegl e ussa eba quel digl sex agl telefon!
Urs: Susi, tge ve jou getg!?
Susi: Schon bien, alura gitg jou nut ple.
Petra: Quegl e matem betg aschi sempel par te...
Rosa: Ànc egn’ea: par tge va’gl?
Urs: Igl signur pardicànt vean suspecto da porscher tschearts survetschs
dubius agl telefon.
Rosa: (ri) Tge, igl signur pardicànt? Ussa calad da far sgnocas!
Petra: A co vagnez vus sen quell’ideia?
Urs: Jou ve telefono sen que numer ominus, a tgi â prieu giou?
Susi: ...igl pseudo-pardicànt.
Rosa: A tge gez Vus tier tut quegl, signur pardicànt?
Gion: Jou ve schon getg ca jou ve da far nut cun quella tgossa! Quegl sto
easser egn scumpegl. Jou fagess mena anzatge ascheia.
Urs: A partge ve jou alura gieu Vus agl telefon?
Gion: Jou sund oz sto qua sen visita a ve prieu giou igl telefonet c’e
schaschieu sen quella mesa là.
Urs: Duna Dolf, vez Vus egn telefonet?
Rosa: Na, ve jou betg.
Petra: Pardunad scha jou ampear aschi direct signur Meier, mo danunder
vez Vus gieu que numer?
Urs: Da la giaseta.
Petra: Dad oz?
Urs: Ea, dad oz.

St-PES 1-1_Igl telefon d_amur_(st) y


- 38 -
Petra: Mo que inserat e gea cumparieu la davosa geada avànt egn’eanda!
Urs: Quegl amporta nut.
Susi: Urs gi, tge manegia quella cun quegl?
Urs: Nut ca va tier anzatge a tgei.
Moni: (vean cugl Sep) Hopla, tge spitacel e quegl an qua?
Rosa: Igl signur pardicànt vean suspecto da porscher egn survetsch da
telefon dubius.
Moni/Sep: Igl signur pardicànt?
Moni: Siir betg. El â da far nut cun quegl.
Sep: Exact. Da far nut cun quegl.
Moni: El e inozaint.
Sep: Ea, el e inozaint.
Rosa: Davent da cura eassas vus dus digl madem meni?
Moni: Nus eassan adigna digl madem meni.
Sep: Ea, quegl e la vardad.
Moni: Via Sep, nus sasagn segl canape.
Sep: Partge manegias?
Moni: Parquegl c’igl vean ussa lu gest interessant. (sean giou segl canape)
Petra: Tarlad tuts par plascher, jou declar ussa quella tgossa. Rosa, jou
leva atgnameing schon gir ple bòld tut a tgei, mo parveda que polizist
superpremuro ad igl sieus Blick sen duas tgombas (varda sen la Susi)
â’gl betga funcziuno.
Susi: Tge Blick sen duas tgombas? Quegl e disfamaziùn! Jou dund mena
la buca!!
Petra: Na, cu tei dormas, lura eventualmeing betg.
Urs: Na, alura sgrofla ella.
Susi: He, quegl stos betga raquintar qua. Schiglioc sa damàn l’antiera
vischnànca egl.

St-PES 1-1_Igl telefon d_amur_(st) y


- 39 -
Petra: Pranded uss egn’ea giou las pasturias agl pardicànt!
Urs: Mo Vus eassas raspunsavla sch’el fui! (prenda giou las pastuiras)
Gion: Graztga signur Meier. (sfruscha las tganvealas a sea giou ved la mesa)
Petra: Nigna tema, el fui betg. Peia... que inserat ominus e da me.
Susi: (stat sei, cumonda) Arestescha imediat ella!
Urs: Susi, tegna ussa la ti’noscha buca!! (La Susi sea puspe giou, Urs gi a
Petra) An que cass vez Vus fatg quegl cugl sex agl telefon?
Moni: Na na, la Petra â propi fatg nut da quegl.
Sep: Na, propi nut.
Urs: Aha, a tge vez vus dus da far cun quella tgossa?
Moni: (stat sei) Jou sund la Sändi.
Sep: (stat sei) Ad jou sund la Mändi.
Moni: Nus eassan igls dus culpànts.
Sep: Ea, nus eassan culpànts. Mo legher e’gl tutegna sto.
Urs: Mo ussa e’gl fito cun legher. (meta las pastuiras anturn las tganvealas da
Moni a Sep, els en ussa liieus anzemel)
Petra: A partge arestaz ussa quels dus?
Urs: Parquegl c’els ân fatg en delict.
Petra: Tge delict? Els ân me spindro igl bagn puril, a quegl e bagn nign
delict.
Urs: Mo igl e sainza morala a quegl fan ign semplameing  betga!
Sep: Sainza morala?
Urs: Ea, sainza morala... nus eassan egna vischnànca ruassevla a la
morala e impurtànta tier nus!
Sep: Par me e’gl sainza morala sch’egn um marido telefonescha sen egn
tal numer.
Urs: A tge vut quegl ussa gir?

St-PES 1-1_Igl telefon d_amur_(st) y


- 40 -
Sep: Egn’ea grugnear sco egn piertg, egn’ea migear sco egna vatga...
savez ussa tge ca jou vi gir, signur polizist?
Urs: Quegl e egna frehadad!!
Sep: Mo Vus vez la madema vusch sco agl telefon.
Urs: Jou ve telefono cun egna duna...
Sep: (cun vusch òlta) Ea, quegl e ver, lieureta!! (tuts rin, me la Susi ad igl Urs
betg)
Susi: Tge lieureta? Ascheia gitg jou a tgei!
Urs: Susi, via nus nagn... que cass e saro.
Susi: (stat sei) Mo tge â igl Sep managieu cun „lieureta“?
Urs: Nuut manegia el, ad jou gitg a tgei: scha tei raquentas anavànt ear me
egn pled, alura… (va or vilo)
Susi: (vilada) Usa spetga! Jou vi saver partge c’igl Spe gi lieureta a tgei...
(or)
Moni: (a Sep) Quegl âs tei ussa fatg bagn.
Sep: Partge manegias?
Moni: Jou sund loscha sen te.
Sep: Siir?
Moni: Ea, siir.
Sep: Ad ussa stainsa anzemel par adigna?
Moni: Sasiemgna anavànt...
Sep: Jou sasiemgn betg. (òlza ig màn cun la pastuira)
Moni: Prenda imediat giou quellas!
Sep: (suriànd) Partge manegias?
Moni: Parquegl ca jou vi betga quegl.
Sep: ...anzemel par adigna. Igl pardicànt fuss ear gest qua.
Moni: Par tge?

St-PES 1-1_Igl telefon d_amur_(st) y


- 41 -
Sep: Par dar azemel nus. (suri)
Moni: Nut maridar, ussa nainsa an nuegl a rasgiagn tras quellas pastuiras
cun la resgia da fier!
Sep: Na, jou vi ussa maridar.
Moni: Amblida!! (vut ir or a saniester)
Sep: (stat eri) Sas ir suleta.
Moni: Tei es a restas egn buc stino! (tira igl Sep vei tier igl esch)

Sep: (sadosta, dat plànsieu suainter) A tei egna streia noscha!
Moni: Buc stino!
Sep: Streia noscha!!
(La Moni ad igl Sep sastiran antocen vei tigl esch. Petra, Rosa a Gion rin)
Tenda

St-PES 1-1_Igl telefon d_amur_(st) y


St-REIN
1-1
Nut ca gretas cugls schameals
Cumegia an tres acts

Cuntegn
La fatschenda da pictur „Pinel“ drova urgiaintameing egn luvraint. La feglia d’egna pintga
fatschenda da concurenza fuss gest libra, mo igl schef vut par nign prezi dunas sco luvraints. Igls
seas schameals Tani a Toni ad ear la fantscheala Antonia en d’egn oter meni. Els midan la cumparsa
da la Gabriela an quella d’egn Gabriel a quel vean angascho. La secretaria Gundula, c’â adegna
daspeta cun l’Antonia, vean a saver nut da quella midada, ad ear igl schef schmegna nut. Me la
Mausi, c’igl Toni ancanuscha da la si’bar, ancorscha anzatge. Igl dat szenas turbulentas, betga me
igls schameals vignan trasor scumpaglieus, ear igls cliaints procuran par blear malruos an la
fatschenda „Pinel“. Cliaints rehs ân cun egn’ea nigns daners ple, igl executur giudizial va a vean
aint ad or sco el vut, a d’egn mumaint sen l’oter saspusa la fantscheala Antonia, suainter ver bavieu
avunda cognac. La fegn finala saschleia dantànt tut a prenda egna bùna fegn.

Parsùnas
Kurt Pinel

Mester pictur

Tani Pinel

sieus fegl a luvraint
Toni Pinel

frar schameal a possessur d’egna bar

Antonia Brunold

fantscheala a bùn’olma da la tgea

Gundula Cratschel

secretaria, veza schliet, igliers gross

Gabi Bello

amitga digl Tani a pictura

Daniel Prinz

cliaint reh, mo malamparnevel

Mausi

impiegada da la Bar digl Toni

Gregor Grefla

executur giudizial

Tains da giujear ca.120 minutas

Bühnenbild
In der rechten hinteren Ecke ein kleiner Schreibtisch mit Bürostuhl. Telefon auf dem Tisch,
Computer oder Laptop, Büroutensilien. Dahinter kleines Regal mit Ordnern. In der Rechten
Seitenwand die Tür zum Lager und zur Werkstatt. In der Rückwand eine Tür zur Straße. Links
hinten mit einigen Stufen angedeutet der Aufgang in die Privaträume. Davor eine kleine Sitzecke.
In der linken Seitenwand eine weitere Tür zum Musterzimmer und Besprechungsraum.

St-REIN 1-1_Nut ca gretas cugls schameals_(st) y


1. Act

1. Szena
Gundula, Kurt

La Gundula sea cugl bloc da steno ved la mesa da scriver a spetga plagn tensiùn sen quegl c’igl
Kurt gi. Lez va vei a nà a sa betga sadezider.
Kurt suainter egn tains: ...ancuragn nus egn luvraint husli a sinzer  par la nossa fatschenda da
pictura tradiziunala cun blears cliaints fidevels. Vus vessas da ver experienztga da lavur an bietgs
vigls a novs a saver luvrar sen sasez. S’anunztgead par plascher parsunalmeing tier Pictur Pinel,
Veia Stretga 13 a Tusàn. Vez quegl?
Gundula: Sacapescha, jou sund gea betga tgutga. Mo igl text ple betg a mei.
Kurt: Ah, tge? Igl mieus text ple betg a Vus?
Gundula: Partge de el ver experienztga an bietgs vigls a novs? Igl tànscha gea, sch’el e e egn bùn
pictur.
Kurt: Savez tge, duna Cratschel, scrived tge ca’s lez. Mo vurdad ca’s survagneian dalùnga anzatgi,
schiglioc savainsa amblidar quella super incumbensa tier la grànda surbiageada.
Gundula: Jou fetsch schon quegl, signur Pinel.
Kurt: A vurdad ca l’anunztga cumpari ànc quest’eanda agl Pöschtli.
Gundula: Cler, jou radig parsunalmeing sperasvei ella.
Kurt: Bien, an que cass vont jou agl luvraduir. Or a dretg.

2. Szena
Gundula, Antonia

Antonia vean da stgeala giou, or da las stànzas privatas.
Antonia: E igl Tanili agl luvraduir?
Gundula: Gl’amprem: Bùn gi.
Antonia: Ea, ea, bùn gi. Ad ussa ged a mei sch’igl Tanili e agl luvraduir.
Gundula: Tanili, Tanili! –Igl Tanili e egn um carschieu ad â num Tani.
Antonia: Par me e quegl igl Tanili. Jou ve finalmeing schon tazo el da pop.
Gundula plànsieu, surstada: Tge vez Vus?
Antonia: Jou maneg, jou ve vieu sco el e vagnieu tazo sco pop pintg, igl noss Tanili.
Gundula: Ad sco igl sieus frar schameal Toni e vagnieu tazo vez Vus sir ear vieu. Tutegna gez
betga Tonili ad el.
Antonia: Mo quegl e bagn anzatge tut oter. Igl Toni e gea dagî ord tgea. El viva agl martgieu ad e
egn um da fatschenda cun suczess.
Gundula: Tànt sco jou se magna el egna bar dubiusa. Egna bar fetg datier digl quartier da las glischs
cotschnas.
Antonia: Quegl e egna bar fetg, fetg seriusa. Me umens da la miglra sozietad van aint ad or tier el.
Gundula: Ea ea, me defended Vus el. –Ah ea, el vean oz nà qua. El vut sco igl para prender liber
egn peer gis a pussar da la si’fatschenda aschi seriusa.


Antonia: Oh, qua vean igl Tanili a salegrar da vaser igl sieus frar schameal. Sa el schon egl?
Gundula: Igl signur Toni Pinel â telefono me gest avànt egna meas’ura, ad igl signur Tani Pinel ve
jou ànc betga vieu davent da lura.
Antonia: An que cass vont jou gest a gir ad el la beala novitad. Or a dretg agl luvraduir.
Gundula: Tge ruegnagnearva quella fantscheala. Tratga d’easser se jou tge, parquegl c’ella lavura
davent da tschient ons an quella tgea. Sco scha quegl fuss anzatge spezial. - - - Mo jou vont ussa tier
igl Pöschtli a dar sei l’anunztga, schiglioc e’gl megna tard par quest’eanda. Tgapa egn peer pulpiers
a va davos or.

3. Szena
Antonia, Daniel

Antonia turna da dretg: Noua e el, tgi sa, igl mieus Tanili? – Fri siir â el da luvrar anzanouas sen
egna plaza da biagear. – Quel vean a salegrar sch’el oda c’igl sieus frar schameal vean. Quels dus
ân gea adigna sacapieu aschi bagn. Dantànt e ella ida sur la tribuna vei tier gl’esch saniester:
Vurdar sch’igl e tut an urden an la stànza da musters. Or a saniester.
Daniel vean aint precautameing da davos: Bùn gi! Varda anturn: Aha, qua e nign. Quegl para gea
dad easser la detga buda da mearda. Ad a quels ve jou do l’incumbensa da calurar la mi’villa? - - -
Favurevels earan els, gliez e ver. Mo tge nizegia quegl scha nign vean a scha las lavurs van betg
anavànt? Va anturn agl biro, fufrogna anturn sen la mesa da scriver.
Antonia turna, surstada: Hallo, a tgi eassas Vus? A danunder vagnez anzuma?
Daniel raspunda: Dastg jou sapreschantar: Prinz, da Campsut.
Antonia: Oh, egn prenzi! Amprova da far egna ravarenza: Pardunad signur prenzi da Campsut,
scha jou sund stada ampo directa cun Vus.
Prinz: Nana, stimada dama, semplameing Prinz, Daniel Prinz.
Antonia: Daniel, prenzi da Campsut. Fa ànc egna ravarenza malgartageada: Tge anur par la nossa
tgea.
Prinz: Quegl e egna malcapientscha, stimada dama. – Eassas Vus la patrùna da la tgea?
Antonia dabot: Ea, ea, jou cumond an quella tgea.
Prinz: Jou ve mangieu la patrùna da la tgea, la duna Pinel.
Antonia: Na, na, betga la duna Pinel. Leza e svanida avànt passa 20 ons. Fugida, savez, fugida cun
egn graf ... Egn pictur eara betga ple avunda par ella.
Prinz: Oha, jou deploresch.
Antonia: Qua dat igl nut da deplorar, signur prenzi da Campsut. Nus rivagn bagn tras la veta, ear
sainza ella. Ad igls dus fegls ve jou edutgieu an urden. Tuts dus en gartagieus bagn.
Prinz: Tgeara bùna duna, jou ve num Prinz ad jou vignt da Campsut parquegl ca jou ve egn’ea da
bagliafar egn peer pleds serius cugl signur Pinel.
Antonia fa puspe anzatge sco egna ravarenza: Jou anunztg gest bidalunga Vus, signur prenzi da
Campsut. Ella va or a dretg.
Prinz: Vut quella duna betga capir me? Partge manegia ella ca jou segi egn prenzi?

4. Szena


Daniel, Antonia, Kurt

Antonia turna cun Kurt.
Antonia: Qua e’l, igl prenzi Daniel da Campsut, egn ver arstocrat an la nossa tgea.
Kurt: Tgala da bagliafar tgutgareias, Antonia, quegl e igl signur Daniel Prinz. An la si’tgea nova
fagiagn nus tut las lavurs da pictur.
Prinz: Vessas Vus da far! – Antocen ussa â la tgea ànc vieu anzuma nigna calur, signur Pinel.
Kurt: Mo signur Prinz, nus vagn gea fatg giou egn termin, a quel vagnainsa a taner aint. Sted Vus
me ruassevel. Prest vainsa egn nov luvraint ad alura samatainsa a la lavur cun egn tempo enorm
Prinz: Antocen alura e’gl unviern ad igl vean puspe betga luvro.
Antonia: Gliez e bagn cler, ca’s savagn betga luvrar d’unviern sen egna plaza da biagear. Sch’igl e
fred schlupassan gea las buteglias da biera.
Prinz: Scheia, an la Vossa fatschenda vean igl ear ànc bavieu durànt la lavur? – Jou sund fetg
trumpo da Vus, singur Pinel. – Gl’amprem las gretas cugls ufezis, antocen ca ve gieu la lubientscha
da biagear...
Antonia: Oh, quegl ancanusch jou. Igls ufezis, igls ufezis... Jou ve egn’ea gieu sco marus egn
impiego d’egn ufezi. Jou se gir a vus….
Kurt: Par plascher betga la ti’istorgia d’amur, Antonia.
Prinz: Partge? – Quegl fuss bagn interessant.
Kurt: Par Vus forza schon, jou par la mi’part ancanusch bagn avunda quell’istorgia.
Antonia: Impiegos ân bagn igl miglier mastregn. La sera cura c’els turnan en els ànc frestgs ad ân
schon ligieu la giaseta. Igl mieus salamantava adegna c’el dormi blear megna blear. Ascheia ear’el
betga stàncel da notg ainta litg, a nus...
Kurt: Igl tànscha, Antonia! Âs betga da far an tgadafiac?
Prinz: Ah, me schad raquintar la duna... ah… ah…
Antonia: Antonia Brunold!
Prinz: Schad tutegna raquintar la duna Brunold. A mei par’ella fetg divertainta.
Kurt: Parve da me. – A partge eassas Vus ussa exact vagnieu tier me?
Prinz: Parveda las lavurs ca van betg anavànt sen la mi’plaza da biagear. Vus vez gea ànc anzuma
betg antschiet.
Kurt: Betga ged quegl. Jou sund gea sto là a ve vurdo sco tut veza or.
Prinz: A tge ve jou da quegl scha Vus antschavez betg a luvrar? Calurar las pares, dar sei lasura agls
lens, liear giou igls plafùns. Nut e vagnieu fatg antocen uss.
Kurt: Oh, bagn bagn, jou ve do egn tgit sen mintga pare an quella tgea. Jou sto gir ca las Vossas
pares en fetg fetg sateglias.
Antonia: Mo quegl vean alura siir tut bien. Las pares vignan gea ear ànc tapezadas.
Prinz: Ea, gest prezis, stimada duna Brunold.
Kurt: Jou ampurmet a Vus ca las lavurs antschevan igl ple tard an duas eandas. Antocen alura
vainsa cato egn nov luvraint.
Prinz: Bien, jou salasch sen Vus. – Mo pover Vus, scha jou vez betga c’igl va anavànt. Alura stund
jou mintga gi qua agl Voss biro, da gliez savez easser siir. El dat adia a l’Antonia cun egn betsch
segl màn a va davos or.


Antonia cun buca avierta: Vez vieu quegl, signur Pinel? El â litgieu giou igl mieus màn, igl prenzi
da Campsut.
Kurt: Quegl e nign prenzi da Campsut. El â semplameing num Daniel Prinz ad el e vagnieu tier
egna grànda suma da daners a manegia ussa c’el setgi schicanar tut la glieud .
Antonia: Mo el schicanescha gea nign. – Quegl e egn um aschi fegn cun bùnas manieras, propi egn
gentleman.
Kurt: Ea, ea, sasiemgna tei anavànt. Jou ve da luvrar. Vut ir or a dretg.
Antonia: Avànt c’amblid: igl Toni vean par egn peer gis. Quel savess gea ear gidar ampo segl bietg.
El â gea ear fatg gl’amprendissadi da pictur avànt c’el â aviert quella bar.
Kurt: Igl Toni segl bietg? El e gea suainter gl’amprendissadi ieu davent parquegl c’el leva betga
luvrar segl bietg. – Ad ussa sund jou davent. Va or a dretg.
Antonia: An que cass sund jou ear davent. Va or a saniester.

5. Szena
Tani, Gabi

Igl Tani a la Gabi vignan da davos. Igl Tani porta egna tgòltscha da lavur alva, tgamischa alva,
culier aviert, tgapetscha blaua segl tgieu. La Gabi porta egn vastgieu chic.
Tani: Scheia, la mi’tgeara, qua sund jou da tgea. A quegl e igl noss biro a la stànza da pausa. Qua
va’gl or agl luvraduir. Ad a qua va’gl sei an la habitaziùn. A ve qua e la nossa stanzeta da musters a
par sasidas. Qua sas ancurir or las tapetas, las calurs par las pares, las lasurar pigl len a tge c’igl
dovra schiglioc ànc an egna tgea. Mo quegl ancanuschas tei gea siir tut da la vossa atgna fatschenda
Gabi: La nossa fatschenda e blear ple pintga. Nus eassan cuntaints scha’s rivagn gest tras. –
Parquegl less jou gea bugent ancurir egna plaza tier anzatgi oter.
Tani: Nus vagn egn plaza libra.
Gabi: Quegl fuss gea betga schliet. Mo luvrar an la fatschenda digl marus? Varda inamurada separ
el.
Tani: Quegl fa bagn nut. Jou bagliaf egn’ea cugl bab. – Via, nainsa sei, jou muss a tgei la
mi’tgombra. El tira ella da stgeala sei.

6. Szena
Gundula, Antonia

La Gundula turna da davos: Scheia, quegl fuss fatg. L’anunztga cumpara gievgia agl Pöschtli. Ella
palenda sei la giaca a sea giou davo la mesa da scriver: Ussa ve jou da scriver a schar or egn peer
quents par c’igl vigni aint daners. Ella antscheva da luvrar.
Antonia da surangiou cun sarlut ad otra roba da schubargear: Que prenzi da Campsut mi â fatg
vagnir totalmeing or digl sen, ad igl Tanili ve jou ear ànc adigna betga cato.
Gundula: Duna Antonia Brunold, dastg jou suplitgear Vus da betga batarlar anturn qua agl biro. Jou
ve ussa da saconzentrar sen la mi’lavur.
Antonia: Duna Gundula Cratschel, a Vus calad ussa egn mumaint da cratschlar. Jou anquier me igl
mieus Tanili. Jou vi ussa finalmeing gir ad el c’igl sieus frar vigni. Quel vean a salegrar, els dus ân


gea adigna sacapieu aschi bagn. A par vaser or tutegn satargevan els parfegn aint madem. Parfegn
igl bab veva savens fadeia da taner ordapart igls dus schanis.
Gundula: Jou ancanusch gea betg igl Toni, mo jou sund siira ca jou se taner oradapart fetg bagn
quels dus.
Antonia: Vus? – Vus siir betg. Vus ca vasez gea strusch anzatge.
Gundula: Tge impertinenza! Jou ve me ampo fadeia da vaser quegl c’e lientsch davent.
Antonia: A partge vez alura quels veders d’egn miez meter grosseztga agls voss igliers, scha Vus
vez me ampo fadeia? Ella â dantànt antschiet a schubargear igl palantschieu ad e cugl sdratsch sut
la mesa trànter igls pes da la Gundula.
Gundula: Sto quegl gest easser ussa? Jou ve da far.
Antonia: Jou ve ear da far, quegl vasez Vus gea. Qua sto anzacuras anzatgi far urden.
Gundula: Mo tge impertinenza...
Antonia: Ah, Vus eassas betga me miez orva, mobagn ear ànc super-sensibla. Ella schubregia
trasor anturn la Gundula.
Gundula: Savez betga prender ampo risguard?
Antonia: Bagn, bagn, quegl se jou – mo jou vi betg.
Gundula: Tutgead gea nut sen la mi’mesa da scriver!
Antonia: La Vossa mearda tutg jou siir betg. Ussa fa ella giou la pulvra da la sutga da la Gundula
a va cugl sdratsch sur igl computer a la mesa.
Gundula: Usa calad tutegna, Vus fagez gea vagnir tut egn trànter gl’oter.
Antonia: Ah, que tec malurden. Ella scrola or igl sdratsch da pulvra sur la mesa, igl vean or bleara
pulvra.
Gundula antscheva a tusser: Ussa tànsch’igl!
Antonia: Propi, tànscha quegl schon a Vus? – A mei ànc betga. Ella scrola ànc egn’ea igl sdratsch.
Gundula: Eassas Vus or digl sen?
Antonia prenda egn peer pulpiers a fiera els an l’aria.
Gundula: Ussa bast’igl. Jou vont pigl schef.
Antonia prenda igl canaster da pulpier a meta quel sur igl tgieu da la Gundula: Ea, nad pigl schef,
pigl schef, pigl schef...
Gundula tira ved igl canaster da pulpier, riva dantànt betga gest da sadeliberar.
Antonia ri a svanescha da stgeala sei.

7. Szena
Gundula, Toni, Gabi

Igl Toni e vastgieu sco igl Tani avànt, me porta el egna jeans anstagl d’egn tgòltscha da lavur ad
egna tgapetscha cotschna.
Toni aintra energicameing da davos: Hallo! – E anzatgi a tgea?
Gundula cugl canaster segl tgieu. Cloma: Signur Pinel! Agid, signur Pinel! Agid! Ella riva tigl esch
digl luvradir a svanescha tras quel.
Toni ri: Tge e quegl ussa sto?
Gabi vean da stgeala giou. Toni savolva, varda sen ella cun buca avierta.


Toni: Wow, tge beala surpresa.
Gabi ànc ple surstada: Tani? Co veans tei ussa giou qua... Balbegia: Tei es gea gest ànc sto se là...
Toni: Se là...
Gabi: Ea, tei mi âs gea gest ànc do egn betsch avànt ca jou sund ida or da la ti’tgombra.
Toni capescha la situaziùn: Ah ea, cler. Vol gest ànc egn betsch?
Gabi: Sas tei declarar quegl a mei?
Toni: Via tier me. Prenda ella agl bratsch a betscha ella.
Gabi: Ad ussa declara a mei co tei âs fatg quegl. Es rivo giou tras la faneastra?
Toni: Par te fagess jou tut.
Gabi varda ple exact sen el: A la tgòltscha âs ear ànc mido. – Quegl e gea betga pussevel. – Tge
gianter gartegia qua?
Toni: Jou creg ca quegl c’â bitschieu te sei an tgombra e sto igl mieus frar Tani.
Gabi: Tge, es tei betg igl Tani?
Toni: Na, jou sund igl Toni, igl frar schameal digl Tani.
Gabi: Igl Tani mi â mena raquinto c’el â egn frar schameal.
Toni: Quel sa schon partge! Jou ve schon ple bòld adegna angulo ad el tut las amitgas.
Gabi cloma da stgeala: Tani! - Tani! Nigna rasposta: El leva ànc far la duscha, cartevel stat el
schon sut l’aua.
Toni: Fetg bien, an que cass vainsa gea ànc blear tains. Âs ear schon udieu anzatge da la tecnica
d’amur da 60 secundas?
Gabi: A co va quella?
Toni: Âs gest egna minuta?
Gabi: Egna minuta par tge?
Toni: Par s’amprender d’ancanuscher miglier. El vut ambratschar ella.
Gabi sadosta: Mo betg ascheia.
Toni: Fe betga la tamalitga.
Gabi: Ànc sund jou l’amitga digl Tani.
Toni: Quegl savainsa gea ussa midar.
Gabi: Mo betga qua a betg oz. Va davos or.
Toni: Don! – An que cass vont jou egn’ea tigl Tani sut la duscha. Va da stgeala sei.

8. Szena
Gundula, Kurt, Mausi

Gundula a Kurt vignan aint digl luvraduir. La Gundula fiera an egn cantùn igl canaster da pulpier.
Kurt: Jou bagliaf cun l’Antonia. Mo atgnameing e ella aschei’egn bùn carstgàn. Davent da ca la
mi’duna e davent â ella vurdo da me a digls meas buabs, sco scha nus fussan la si’atgna famiglia.
Gundula: Mo anviers me e ella fetg impertinenta. Quegl sto jou betg aczeptar. Sch’ella tgala betg,
visesch jou la plaza a vont imediat.
Kurt: Na, betga faged quegl, ussa ca’s vagn survagnieu quella grànda lavur. – Vez Vus anzuma do
sei l’anunztga?
Gundula: Ea, ella cumpara gievgia agl Pöschtli.


Kurt: Sprànza s’anunztga alura ear anzatgi.
Mausi, satarschinada, calurada, cura aint.
Mausi savila: Quegl qua e bagn la tgea digls Pinels?
Gundula: Pictur Pinel.
Mausi: Jou anquier igl Pinel!
Gundula: Quel stat qua. Mussa segl Kurt.
Mausi: Na, ascheia egn vigl anquier jou betg.
Kurt: Hehe, me plànsieu, Vus stgatla da calurs. Jou sund igl Kurt Pinel.
Mausi: An que cass anquier jou halt igl Voss fegl.
Kurt: Igl mieus fegl?
Gundula: Igl Tani vean bagn betg a ver sascho aint cun ascheia egna... egna... egna... Quegl vean el
bagn betg a ver fatg?
Kurt: A tge lez digl mieus fegl?
Mausi: Jou creg betga ca quegl vomi tier anzatge a Vus.
Kurt: Jou creg dantànt schon.
Mausi: Jou ve ànc dabient anzatge dad el.
Kurt: Ah ascheia. Ad jou ve schon tamieu c’el vegi antschiet anzatge cun egna sco Vus.
Mausi: Hehe, tge de quegl ussa ver num, vigliet? Cres tei forza ca tei setgias vagnir frech?
Kurt: Ussa scheia, me plànsieu. – Vus ancurez igl mieus fegl ad jou less saver tge relaziùn ca Vus
vez cun el.
Gundula: Avànt ca Vus sclarez quegl, signur Pinel, nass jou bugent curt sei agl bogn a safar frestga
ad a sascultrir. Jou sund gea ànc tut stgavalada digl canaster da pulpier da quella streia.
Kurt: Ea, ea, schon bien, duna Cratschel!
Mausi ri dadòlt: Jou crap digl rir: Duna Cratschel! Imitescha egna gagliegna a sbata cun la
bratscha: Gac, gac, gac!
Gundula: A co vez Vus num, Vus utschi arogànt digl trotuar?
Mausi: He, betg amblidar las manieras, never! – Jou sund la Mausi.
Gundula mussa las greflas a bufa sco egn giat: Adatg Mausi, c’igl giat tgapa betga te. – Tier Kurt:
Jou sund davent par egn mumaint. Va sei.
Kurt: An urden, duna Cratschel.
Gundula sen stgeala: De jou far vagnir giou igl tgear fegl?
Kurt: Ea, faged quegl. Tier Mausi: Igl junior vean gest.

9. Szena
Kurt, Mausi, Antonia, Gundula
Antonia â sen la stgeala egna colisiùn cun la Gundula: Savez betga dar adatg, Vus elefant.
Gundula tier Kurt: Vez udieu quegl, signur Pinel. Uss â ella schon puspe amparmalo me. Damàn
visesch jou la plaza.
Antonia: A partge fagez quegl betga gest ussa?
Kurt: Antonia, ussa tànsch’igl. La duna Cratschel e egna bùna secretaria  ad jou less propi betga
c’ella viseschi la plaza parveda las tias impertinenzas.
Gundula: Vez udieu?


Antonia: Ea, jou od gea ànc bagn, betga sco Vus, ad jou ve ear ànc bùns îls a vez tut.
Gundula: Quella parsùna tgala mena cun quellas frehadads.
Kurt: Ussa tànsch’igl propi, Antonia. – E igl mieus fegl lisei?
Antonia: Quegl lev jou gea gest raquintar, el ad igl sieus fra…
Kurt: El de imediat vagnir giou.
Antonia: Mo el â ànc tànt da bagliafar cugl sieus…
Kurt: Imedit, ve jou getg.
Antonia: Schon bien, jou vont. Va sei.
Gundula stat ànc adigna sen la stgeala a tegna or egna tgomba cur ca l’Antonia passa. Quella
scarpetscha da stgeala sei.
Gundula: Hopla! Vez betga vieu igl scalem?
Antonia: Quegl survagnez anavos.
Gundula ri a va suainter a l’Antonia.

10. Szena
Kurt, Mausi, Tani

Tani vean giou. Igls schameals ân dantànt fatg giou da satrer aint madem, sco ple bòld. Me c’igl
Tani porta egna cravata ad igl Toni egna bula (Fliege). Ear an lur sacuntaner en els ampo
diferaints. Me l’Antonia sa tge c’els ân fatg giou a sa taner dapart els.
Tani cumpara sen stgeala: Qua sund jou, bab. Ve gest fatg la duscha a sund prùnt par ir an sortida.
Mausi antscheva dalùnga a savilar: Tge vean atgnameing andamaint a tgei da schar sear me
ascheia d’egn mumaint sen l’oter?
Tani sursto: Tge de jou ver fatg? – Jou de ver scho sear Vus?
Mausi: Exact! Sainza egn pled d’adia, sainza declarar anzatge, sainza…, sainza…
Tani: Jou ancanusch gea anzuma betga Vus.
Mausi: Aha, ear ànc schnajear me? Va’gl ànc? Tei es egn canagl, igl mieus tgear.
Tani: Mo jou ancanusch propi betga Vus.
Mausi: An que cass mi amprendas ànc d’ancanuscher!
Kurt: Egn mumaint Tani, tei ancanuschas betga quella dama?
Mausi: Partge Tani? Â el ussa ear ànc mido igl sieus num?
Tani: Aha, ussa antschev jou a capir. Vus manageaz gnànc me.
Mausi: Ussa tgala cun que teater. Cler ca maneg te, amporta nut sco tei sanumnas ussa.
Kurt: Forza â el raschùn a Vus manageaz igl sieus frar. – Cun quel safagessas Vus ear miglier, quel
â numnadameing egna bar da cazola cotschna agl martgieu.
Mausi: Ussa capesch jou nut ple. El â ànc egn frar?
Tani: Ea, da quegl dat igl sen que mund.
Kurt: Parfegn egn frar schameal.
Mausi: An que cass es tei propi betg igl Toni?
Tani: Na, igl Toni e igl mieus frar.
Kurt: Quel cun la bar agl martgieu.


Mausi: Exact quel maneg jou gea. Quel cun la bar. – Que canagl â ànc da dar a mei la paja d’egn
antier mains.
Tani: Luvraz Vus tier el?
Mausi: Prezis! Jou lavur an la si’bar sco dama d’animaziùn a davos la bar a sco saltùnza sen las
mesas... tut tge c’igl dat gest da far.
Kurt: A schiglioc nut?
Mausi: Schiglioc nut.
Kurt: Par furtuna, jou ve schon tartgieu ca Vus… Ca Vus... Vus savez schon, tge ca jou maneg.
Mausi: Vus vez tartgieu ca jou segi la si’marusa?
Kurt: Ea, quegl ve jou tartgieu egn mumaint.
Mausi: Na, mena! Sco partenari par la mi’veta prandess jou mena aschei’egn cucu. Alura schon
pletost egn vigliet sco Vus.
Tani: Igl mieus bab e ànc gî betga vigl, ear sch’el â igls davos ons forza an quellas tgossas…
Kurt: Tge ve jou an quellas tgossas?
Tani: Mo anzuma, fatg pocas experienzgtas.
Kurt: Fe atenziùn, igl mieu fegl. Jou sund ànc adigna fearm a potent.
Mausi: Quegl creg jou a Vus. Tier Vus sa egna duna sasantir bagn. Vus parez d’easser fidevel a da
saver dar siirtad ad egna duna, a reh eassas siir ear gest ànc.
Kurt: Schon, mo egn utschi caluro sco Vus â nignas schanzas tier me.
Mausi varda sen saseza: Mo quegl e gea tut me ordafora. Andavains…
Tani: Calad, calad. – Jou vont uss egn’ea pigl Toni. Alura savez sclerir las vossas fatschendas a
puspe svanir da qua.
Tani va sei a cloma schon sen stgeala: Toni, via gest giou. El svanescha davo las culissas.
Kurt: Parve da me savez schon ànc star qua ampo. Sclared an tut ruos quella tgossa cugl Toni.

11. Szena
Kurt, Mausi, Toni, Antonia

Toni vean da stgeala giou, Antonia gest suainter ad el.
Kurt: La duna Mausi vut bagliafar cun te, Toni. Igl para d’easser urgiaint.
Toni: Quegl ve jou spitgieu.
Mausi: Co sas tei semplameing svanir sainza pajear a mei la mi’paja?
Toni: Sacapescha ca tei surveans igls teas daners, Mausi, sco las otras ear.
Mausi: A cura, ha? Jou dovr ussa igls daners. Scha jou paj betg igls tschains da la mi’habitaziùn,
stat la mi’mobiglia davànt gl’esch ad jou seas sen veia.
Kurt: Quegl dastga betga gartagear, jou gid a Vus. Vus savez star tier nus, la tgombra digl Toni e
gea vida davent da c’el stat agl martgieu.
Toni: Na, an quella viv jou puspe davent dad oz.
Antonia: Ea, jou ve schon tratg sei frestg igl litg a lujieu tut.
Kurt: Aha, da quegl se jou gea anzuma nut.
Toni: Sas bab, pigl mumaint ve jou gest egna curta crisa da daners. Igl ufezi da finanzas â bloco igls
meas contos, els pratendan ca jou vegi ànc dabets da taglias tier els.


Kurt: A segls teas contos, âs là daners?
Toni: Atgnameing betg, schiglioc vess jou gea pajieu las mias taglias.
Antonia: Toni, munta quegl ca tei es bancrut?
Toni: Ea, ple u mains schon.
Mausi: Da quegl ve jou gea savieu anzuma nut.
Toni: Jou sund gea ear betg ieu a raquintar anturn egl dapartut.
Antonia: Jou savess schon sco tei savessas dabot puspe vagnir tier daners. Tei âs gea amprieu
pictur. A la fatschenda Pinel anquiera gest egn pictur par saver dumagnear egna grànda lavur.
Toni: Na, me betga da quegl! – Jou vont mena ple sen egna plaza da biagear, quegl ve jou angiro
cur ca sund ieu davent da qua.
Mausi: Mo scha tei vessas lavur, savessas tei pajear a mei la mi’paja.
Toni: Tei surveans aschi speart sco pussevel la ti’paja, mo betga da la mi’paja da la firma Pinel.
Kurt: Tei cres bagn betga ca jou deti me ascheia igls daners a tgei.
Toni: Bab, jou patratg qua me ved egn pintg amprest. – Tei surveans gea puspe anavos egl.
Kurt: A cura de quegl easser? Suainter igl proxim bancrut? – Jou eara gea davent da l’antscheata
ancùnter quell’istorgia cun la bar.
Antonia: Ea, jou ve ear adigna gieu egn curius santimaint. Igl miglier gudogn’ign ànc adigna igls
seas daners cun lavur sinzera.
Toni: An que cass ampear jou halt igl Tani. El e gea ear partizipo veda quella fatschenda da mearda
qua. Va vilo or a da stgeala sei.
Mausi: Jou creg ca vont ussa miglier. Qua ve jou gea fatg ir la detga lavegna…
Kurt: Me sted Vus qua. Scha las Vossas mobiglias statan or sen veia vainsa ànc adigna la tgombra
par giasts sei sut igl tetg. Never, Antonia?
Antonia: Vus lez bagn betga dar egna tgombra an la nossa tgea a quella… quella… parsùna?
Kurt: A partge betga, tgeara Antonia? Strescha la vesta ad ella.
Antonia lieuva: Ah, ea, quegl dat halt tut ear lavur. Ussa c’igl Toni stat ear puspe qua.

12. Szena
Kurt, Antonia, Mausi, Tani

Tani vean da surangiou.
Tani: Tei, bab …
Kurt: Toni, tge vol tei ussa schon puspe? Varda ca quella tgossa cun la duna Mausi vigni an urden.
Tani: Stgisa bab, jou sund igl Tani.
Mausi: Mo quels dus sasameglian propi sco egn ov ad egn oter.
Antonia: Cler, els en gea ear schameals d’egn ov, qua e’gl normal c’ign sa strusch taner dapart els
Kurt: A tge vol tei, Tani.
Tani: Jou leva bagliafar cun te, bab.
Mausi: An que cass von jou ussa ple bugent. – Vi egn’ea vurdar scha se far ampo beals îls agl mieus
locatur, ascheia c’el spetga ànc ampo segls daners a lascha star las mias mobiglias an la habitaziùn.
Kurt: A Vus savez adigna vagnir tier me, scha Vus vez problems.
Mausi: Graztga fetg, forza drov jou gea propi igl Voss agid. – Sen saver! Var or davos.


Kurt: Ad ussa tier te, Tani. Tge problems âs tei?
Tani: Anzuma nigns problems. – Tei ancanuschas gea igl pictur Bello da Tgazas?
Kurt: Ea quel â aschei’egna fatschendeta da poc.
Tani: Ea, igl e propi egna pintga fatschenda. Mo la tia fatschenda e gea ear betg adigna stada aschi
grànda sco oz.
Antonia: Gliez e ver, jou saragord bagn. Lez’ea, cur ca la duna Pinel e…
Kurt: Tei sas calar da declarar anavànt, Antonia.
Tani: Peia, que pictur Bello â egna feglia.
Kurt: Aha, a tge va quegl tier a mei?
Tani: Quella feglia â gest fito gl’amprendissadi cun egn „fetg bien“.
Antonia: Interessànt. Egna mata an que mastregn?
Kurt: A tge va quegl tut tier a mei?
Tani: Ella â num Gabi. Atgnameing Gabriela, mo tuts numnan ella Gabi.
Kurt: Ussa gi anzacuras tge ca tei vol propi gir, Tani. Jou ve da far.
Tani: La Gabi anquiera egna nova plaza.
Kurt: Jou ve nut ancùnter, sch’ella vut far quegl.
Antonia: Capez Vus anzuma nut, signur Pinel? – Vus ancurez gea gest egn pictur. Ad ella â fito
gl’amprendissadi cun egn „fetg bien“. Quegl gartegia a pocs. Igl Tani par exaimpel â me gieu egn
„bien“ ad igl Toni schizund me egn „sufiziaint“.
Kurt: Ea, parquegl c’els en stos megna drais par amprender.
Tani: Bab, quegl e ussa malgest da te. – L’Antonia â raschùn. Quegl e la pusevladad da ver davent
da damàn egn nov luvraint an la fatschenda.
Kurt: Nigna discussiùn. Egna femna vean betg an la mi’fatschenda. E quegl cler?
Antonia: Mo partge?
Kurt: Cun quegl ve jou fatg avunda schleatas experienztgas. Cun egn’ea vean ascheia egn tgutg
graf ad ella e davent par adigna!
Tani: Mo bab! La Gabi e gea …
Kurt: Amblida quegl par adigna. An la mi’fatschenda vi jou me umens sco picturs. Basta. El va or a
dretg.
Tani: Tge tgieu stino! Sch’el savess quànt luvrusa a bùna ca la Gabi e. Ella fuss propi egn grànd
agid, ussa ca’s vagn da far quella grànda lavur.
Antonia: Ea, ad ascheia savessan gidar agl tgear prenzi da Campsut.
Tani: A tgi?
Antonia: A que signur scharmant, curtasevel a gentil, par igl qual nus vagn da tatgear las tapetas.
Tani: Aha, tei manegias igl signur Daniel Prinz?
Antonia: Met’avànt, quel â oz litigeu giou igl mieus màn cur c’el e ieu. Quegl e egn fegn signur.
Tani: Tge, el â bitschieu a tgei igl màn?
Antonia: Igl e semplameing betg an urden ca Vus fagez betg anavànt sen la si’plaza da biagear.
Tani: Sch’igl bab fuss betg aschi stino, savessan nus ver damàn egna luvrainta a direct antschever
an la tgea digl signur Prinz.
Antonia: Sch’igl signur schef vut nign luvraint feminin, stuagn nus halt vurdar par egn luvraint
masculin.


Tani: Ea, mo noua lainsa catar egn tal aschi dabot?
Antonia: La ti’Gabi sto midar la si’schlata.
Tani: Tgeee? – Filas tei? – Ella e betga me pictura, ella e ear la mi’amitga. A de parquegl rastar
egna duna!
Antonia: Quegl se jou matem. Mo la midada da la schlata stuess gea me easser ordafora. Sas –
tgavels curts, tgòltschas ladas, egna vusch ampo ple bassa …
Tani: Aha, tei manegias c’ella de savastgir dad um …
Antonia: Ussa paras da ver capieu. Nus midagn la ti Gabriela an egn Gabriel.
Tani: Genial!

Tenda

2. Act

1. Szena
Gundula, Antonia

Egn’eanda ple tard.
Gundula sea puspe ved la si’mesa da scriver. Antonia vean da stgeala giou cun sarlut a scùa.
Gundula tgapa tema: Na! – Betga schon puspe!
Antonia: Igl e egn’eanda ca ve schubargieu aqua.
Gundula: Mo la mi’mesa da scriver tutgeaz betg aint, schiglioc clom jou  igl schef.
Antonia e rivada tocen tier la mesa da scriver: Ussa faged nign teater, duna Cratschel. Ella
tapargnescha cugl sdratsch par la mesa anturn.
Gundula: Betg igl mieus calender!
Antonia: Oh, Segner, igl calender custevel. Savez Vus atgnameing ca nus vagn igl calender graztga
ad egn Papa da Roma?
Gundula: Pulenta! Que calender ve jou survagnieu igl dezember digl mazler.
Antonia: Oh, tge scorta ca Vus eassas. Jou s’ampear propi, co Vus vez survagnieu quella plaza qua.
Igl schef sto ver gieu tomatas segls îls cur c’el â angascho Vus.
Gundula: A tier Vus e’gl sto melonas.
Antonia: Igl signur Pinel sa adigna exact tge c’el fa.
Gundula: Quegl ve jou santieu. Cur c’el â angascho que Gabriel, e’gl betga me sto tomatas, lez gi e
el siir sto orv.
Antonia: Partge?
Gundula: Parquegl ca que Gabriel palenda trasor ved igl noss Tani. Que schani fa gea nign zap
sainza igl junior. – Ign savess prest managear ca quels dus segian … Mo, schainsa quegl.
Antonia: Vus eassas gea me schalusa.
Gundula: Da tge duess jou easser schalusa?


Antonia: Parquegl ca la Vossa relaziùn cugl Tani e betg aschi bùna.
Gundula: Ah, quel mi interessescha gea anzuma betg. – Ad ussa ve jou da luvrar.
Antonia: Cun Vus se jou gea tutegna betga bagliafar egn pled inteligaint. Jou vont ussa vei an la
stànza da musters a tarschinar.
Gundula: Ea, faged giou la pulvra a mintga singula cupa da calurs, alura vez seglmains da far egna
peaza.
Antonia da loscha: Pah!
Gundula: Viglia sabiuta, tgutga tschahaia!

2. Szena
Gundula, Prinz

Prinz aintra precautameing da davos.
Prinz: Bùn gi. – E igl schef aqua?
Gundula: Na, quel e deplorablameing sen egna plaza da biagear.
Prinz: Mo deplorablameing betga sen la mia. Ussa ve jou propi avunda.
Gundula: Agl mieus plan stat … Ella sfiglia sen la mesa: … ca tres parsùnas antschevan damàn tier
Vus.
Prinz: Tres parsùnas? – Quegl e gea finalmeing egn’ea egna bùna nova. Sprànza vignan quels tres
ear.
Gundula: Ea, gliez e siir. Igl e igls dus fegls digl signur Pinel ad igl noss nov luvraint Gabriel Bello.
Prinz: Bien, jou vi uss egn’ea crer quegl. – Ged a mei, e quella tgeara dama da tschell’ea betga qua?
Gundula: An quella tgea dat igl nignas tgearas damas - oter ca me sacapescha.
Prinz: Quel e sto aschi legher, ella â tanieu me par igl prenzi da Campsut.
Gundula: Quegl mussa quànt tgutga ca quella e. – Igl sam e satractar da la nossa duna Brunold.
Prinz: Brunold, gest prezi ascheia veva quella dama num.
Gundula: Quella fa gest giou la pulvra a las nossas tapetas aint là … Mussa segl esch saniester.
Prinz: An que cass vi jou seglmains egn’ea gir bùn gi ad ella. El va or a saniester.
Gundula, suainter c’el e davent: Ussa â quella zepla ear ànc schanzas tier igl reh signur Prinz. Betga
da crer. – Mo bagn, jou ve usssa marito egna possa. Va or a dretg.

3. Szena
Mausi, Tani, Gabi, Toni

Tani a Toni lavuran uss an la fatschenda. Tuts dus portan egna tgòltscha da lavur, egna tgamischa
cun quaders ad igls madems calzers da lavur. Me lur tgapetschas da baseball en diferaintas. Quella
digl Tani e blaua, quella digl Toni e cotschna. Gabi porta la madema raglia da lavur, vetier egna
tgapetscha da baseball melna.
Mausi cura aint: Ussa e’gl capito. Cur ca jou ve ier lieu ir a tgea, eara tut saro, a las mobiglias
stevan or davànt gl’esch. Que Toni, quel sto ussa imediat dar a mei la mi’paja. Hallo! – E nign
aqua?
Tani a Gabi aintran da davos. La Mausi safiera gest segl Tani a sapalenda ved el.


Mausi: Fe igl bagn, tei stos ussa dar a mei la mi’paja. Parveda te sund jou an gràndas dificultads.
Gabi: Stop, stop! – Tge mùnta que teater? Vus savez betga semplameing safierer anturn culiez agl
mieus amitg.
Mausi: Me star cool, cumpogn. Quegl e ear igl mieus amitg. Ascheia egn bùn amitg ca jou rump
ussa gest tut l’ossa ad el.
Tani: Mausi, tge vol atgnameing?
Mausi: Jou vi igls meas daners, la mi’paja par dira lavur. Jou ve mess a disposiziùn a tgei igl mieus
tgierp – a quel e betga gratuit.
Gabi iritada a vilada: Aha, ascheia e quegl peia! - Pfui, quegl vess jou mena tartgieu da te, ca tei
fetschias cun aschei’egna... dings … bums … da quellas tgossas.
Tani despero: Mo Gabi! Ah, Gabriel…
Gabi: Jou ve udieu avunda. Cun te vi jou ver da far nut ple. Ella cura davos or.
Tani: Jou stoi ir suainter ad ella. Quegl e gea me egna malcapientscha.
Mausi: Quegl qua para d’easser egna vera amizeztga dad umens. Igl para prest d’easser ampo tgòld
an qua…
Tani: Nut da quegl, la Gabi… ah, igl Gabriel e igl mieus amitg a colega da lavur.
Mausi: Ea, prezis sco egn colega da lavur â el ear gest sadapurto.
Tani cura davos or: Jou vont par ella … ah, par el!
Toni aintra, suainter c’el e colido agl esch cugl Tani.
Toni tut sursto: Puah, igl mieus frar para da ver preascha. Tge dat igl da nov?
Mausi: Gi ussa betga ca tei es igl Toni.
Toni: Cler ca jou sund igl Toni!
Mausi: Oha, an que cass ve jou fatg antiert agli Tani. A fatg vagnir el an gràndas dificultads.
Toni: Da far vagnir umens an dificultads âs tei adegna gieu egn talent.
Mausi: Mo betga da quels giuvenets sco vus dus. Quegl dovra schon umens madirs. – Sco igl voss
bab par exaimpel.
Toni: Le la deta digl mieus bab, fe igl bagn!
Mausi cocet: Fas quitos par el? Tei sas ca jou ve egn grànd talent da far vagnir loms sco tschuts
umens ple vigls.
Toni: Eba, parqueg! – Mo via ussa sei cun me. Lagn studagear co’s savagn schliear igls teas
problems.
Mausi: Quegl e fetg sempel, tei mi stos me dar igls meas daners.
Toni: Via! El tira ella da stgeala sei: Jou ve uss ànc betga gest igls raps. An quella fatschenda dat
igl per paja sch’ign â luvro c’ign e miez mort.

4. Szena
Grefla, Gundula, Antonia, Prinz

Grefla aintra da davos: Bùn gi! Varda anturn: Oha, qua e nign? Tge malprecaut. Ign savess gea
rumir or tut. El varda fetg bagn sen tut. Safearma avànt egn maletg: Ea, quel para d’easser custevel.
Prenda egna marca or digl satg digl tschop, letga giou ella cun blear angaschamaint a tatga ella


segl rom digl maletg. Alura va el anavànt tier igls pultrùns: Ear betga schliet. Quegl e egna bùna
antscheata. Va anturn an la stànza a tatga egna marca sen tut quegl ca gli para da ver egna valeta.
Dantànt en Antonia a Prinz antros da saniester a la Gundula da dretg.
Gundula: He, tge fagez Vus qua?
Grefla: Jou tatg!
Prinz varda ple datier sen egna marca: Quegl e gea egn cucu! Mo Nossegner partgiri. Igl Pinel e
bancrut. An que cass retir jou imediat la mi’incumbensa par las lavurs ved la mi’tgea!
Gundula: Mo nus vagn gea schon planiso la glieud par damàn.
Prinz: Nana, d’egna fatschenda bancruta lasch jou siir betga tatgear las tapetas an la mi’tgea.
Antonia resoluta: Muuuumaint. Tgi e qua bancrut?
Prinz: Bagn cler, la fatschenda Pinel e bancrut. Qua tatga gea dapartut igl cucu. Da que signur …
ah… um qua…
Grefla: Dastg jou sapreschantar, executur giudizial Grefla, Gregor Grefla, jou sund qua sen
incumbensa digl ufezi da finànzas.
Prinz: Ear ànc dabets da taglia! – Quegl e gea criminal.
Gundula: Jou ve adigna pajieu punctualmeing las nossas taglias. Jou s’ampos da nut.
Antonia: Forza vez gea mintgatànt fatg egn near l’oter sbagl – fagess betga surstar, Vus cugls Voss
îls?
Gundula: Na, tut e adigna sto an urden, quegl se jou tschient par tschient.
Prinz: Igl ufezi da finànzas tarmeta bagn betg anzatgi scha tut e an urden.
Grefla: Gest prezis. Me tarmet’ign betga par nut. Ad ussa mussad a mei tschellas stànzas, par ca jou
setgi tatgear sei daple marcas.
Antonia sameta davànt gl’esch da la stànza cugls musters a blocescha ascheia quel. Me sur la
mi’bara.
Gundula sameta ear ascheia davànt gl’esch dretg: Qua sund jou ussa egn’ea digl madem meni sco
la mi’colega.
Antonia: Aha, ussa eassan nus cun egn’ea colegas?
Gundula: Nus stuagn bagn taner anzemel.
Antonia: Stuainsa?
Gundula: Ussa va’gl ear par la nossa plaza. Ad anzuma, quegl sto tut easser egna malcapientscha.
Prinz: Mias damas, signur Grefla, a mei e quegl tut fetg penibel. Dastg jou saratrer?
Antonia: Vus stgez, mo la lavur stat tier nus.
Prinz: Beala duna, lagn vurdar. Sen saver. El va davos or.
Gundula: Beala duna, bah, jou vez nigna beala duna?
Grefla: Bien peia …, nad ussa davent da quels eschs near de jou clamar par agid la polizeia ?
Gundula: Par quegl vagnez Vus ànc a star mal. Igl signur Pinel â amitgs da grànda influenza an la
suprastànza comunala …
Antonia: … ad agl Cunzegl grànd!
Gundula: Ad an la regenza cantunala!
Antonia: Ea, parfegn a Berna sean igls seas amitgs agl parlamaint.
Grefla: Jou se, jou se. Quegl cren tuts. Ad amitg digl president da la confederaziùn e el siir ear,
never?


5. Szena
Antonia, Gundula, Grefla, Kurt

Kurt aintra da davos: Mated egn’ea avànt, duna Cratschel, ussa vainsa ear survagnieu la lavur digl
Bandli. Jou creg ca’s vagn ànc egn’ea d’ancurir egn luvraint daple … Surstat: Tge â quegl da
muntar?
Antonia: Nus eassan bancrut!
Kurt: Antonia, par da quellas sgnocas ve jou nigna capientscha.
Gundula: Ella â raschùn!
Kurt: A tgi e que signur qua?
Grefla: Grefla, Gregor Grefla, fa plascher.
Kurt: A tge vut el qua?
Antonia: El tatga sei dapartut pintgs utscheals, peia cucus.
Gundula mussa segl rom digl maletg: Qua par exaimpel.
Kurt vilo: Tge impertinenza da ruinar las mias mobiglias ad ovras d’art. Pranded imediat davent
quellas marcas digl mieus possess.
Grefla: Quegl e ussa igl possess digl ufezi da finànzas ad igl vean ànc vetier blear oter.
Kurt: Mussad egn’ea a mei la Vossa tgarta da legitimaziùn a la Vossa incumbensa d’easser qua.
Grefla: Bugent. Tira egna tgarta: Quegl e la mi’tgarta. Tira egn documaint: A qua la
mi’incumbensa.
Kurt scarpa or digl màn ad el igl pulpier: Scheia, quegl e peia la Vossa incumbensa?
Grefla: Ea, vurdad qua: Toni Pinel…
Kurt dadòlt a vilo: Mo jou sund igl Kurt Pinel. A quegl qua e la mi’tgea, a qua vean tatgieu cucus
sen azuma nut. Capieu?
Grefla: Mo l’adressa e gesta.
Kurt: Savez Vus gnànc liger quegl ca Vus vez scret sez? Qua stat ner sen alv: Toni Pinel, Bar Giat
Ner, Welschdörfli 3, Cuira.
Grefla: Mo qua e nudo a màn: fatg midada a Veia da la staziùn 13, Tusàn.
Mo an la Veia da la Staziùn 13 stund jou. Ad jou sund betg igl Toni Pinel mobagn igl Kurt Pinel.
Gundula: Possessur da la fatschenda da pictur Pinel.
Grefla: Mo que signur Toni Pinel viva ear qua?
Antonia: Mo quel â nut da tatgear sei cucus. Nignas mobiglias, nigns maletgs, nigna raglia, nut.
Grefla: An que cass sto jou prender dad el igls daners c’el porta en sasez. Noua tgat jou que signur?
Kurt: Jou sund siir c’el porta ear nut sen sasez. – El vean ad easser sei an la si’tgombra, el â gea fito
da luvrar par oz.
Grefla: Fito da luvrar? An que cass â el lavur?
Antonia: Ea, qua an la fatschenda da sieus bab.
Grefla: Fetg bien, an que cass survagnainsa gea ear ànc la si’paja.
Gundula: Tge tip stino ca Vus eassas.
Grefla: Quegl sto jou easser agl mieus mastregn. – Jou radigl damàn igls documaints par stamar la
paja. A davent dad imediat vean pajieu or nign franc ple a que signur, capieu?


Kurt: Graztga, nus vagn capieu. Ad ussa pranded cun Vus tut igls Voss utscheals a bandunad la
mi’tgea.
Grefla: Sacapescha, jou fetsch gea me igl mieus duer. El prenda davent tut las marcas c’el â tatgieu
sei avànt a va davos or.
Gundula suainter c’el e ieu: Tge carstgàn malamparnevel.
Antonia: Bunameing sco Vus.
Kurt: Uss antschaved betga puspe a far daspeta. A Vus, duna Cratschel, vagned cun me. El va vei
tigl esch dretg a va or cun la Gundula.

6. Szena
Antonia, Prinz

Prinz aintra dascus da davos. El porta egna mapa cun actas, c’el meta giou tier la stgeala.
Prinz: Ah, Vus eassas ànc qua. – Pardunad ca jou disturb ànc egn’ea.
Antonia: Tge dat igl ànc?
Prinz: Jou less bugent saparstgisar.
Antonia: Par tge?
Prinz: Mo… gest avànt… Forza sund jou sto ampo malgest. Igl e gea ànc betga siir c’igl executur
giudizial â propi da far qua la si’lavur.
Antonia: Ea, vasez, prezis ascheia e’gl! – Gest prezis ascheia. Ad el e schon puspe ieu cun seas
cucus, parquegl c’el vess gieu da stamar tut anzatgi oter.
Prinz: Peia betg igl signur Pinel?
Antonia: Bagn, schon egn signur Pinel, mo egn oter, betg igl noss schef.
Prinz: Ussa sund jou propi fetg surlivgieu. Ad jou sper ca la mi’plaza da biagear vigni tutegna
tractada cun prioritad, ear sch’igl â do quella pintga malcapientscha.
Antonia: Lez betga sear giou? Mussa sen las putrùnas.
Prinz: Ea graztga, bugent.
Antonia: Se jou oferir a Vus anzatge da bever? Egn cognäcli forza?
Prinz: Qua gitg jou betga na.
Antonia va tier la stgafa dad actas a prenda or egna buteglia da cognac a dus magiels. Ella sea
giou sper igl Prinz.
Antonia: An que cass: Viva – sen la Vossa villa ca vean calurada stupent da la fatschenda Pinel.
Prinz: A sen Vus, beala duna.
Antonia savolva a varda anturn: Tgi manageaz Vus?
Prinz: Vus maneg jou, la beala da las bealas.
Antonia: Fagez Vus befas cun me?
Prinz: Na, jou ve fatg egn cumplimaint a Vus.
Antonia: Qua drov jou gest ànc egn cognac. Dearscha aint ad òlza igl magiel anviers el.
Prinz: Viva, duna Brunold.
Antonia cun egn surir: Viva, prenzi da Campsut.
Tuts dus bevan or tut an egn’ea.


Prinz: Co e atgnameing igl Voss prenum, dastg jou saver quel?
Antonia amplagna ànc egn’ea igls magiels: Jou ve num Antonia Ernestina Margreta Clara Brunold,
naschida Brunold. Ella beva dabot or igl sieus magiel ad amplagna puspe el.
Prinz: An que cass eassas vus betga maridada?
Antonia: Jou ve egn’ea gieu egn impiego… Ah, schainsa star quegl. Beva puspe or igl sieus magiel.
Tier Prinz: Ear ànc egn cognäcli?
Prinz: Miglier betg, jou less ple bugent star cler agl tgieu.
Antonia: Ascheia egn pintgpintg cognäcli vean bagn a far nut a Vus? Also jou prend ànc egn.
Dearscha puspe aint: Sen egna tgomba stat ign semplameing betga bagn.
Prinz: Scha jou ve dumbro andretg, e quegl ussa schon la tschentgavla tgomba. – Vartez Vus alura
tànt alcohol?
Antonia: Vartir? – Na, jou vartesch atgnameing anzuma nign alcohol. Jou vignt adigna gest direct
sturna. – Hics!
Prinz: An que cass bavess jou ampo ple plànsieu.
Antonia: Ah, partge? Egna sborgneta sa gea ear easser anzatge bi. Beva or igl tschentgavel cognac:
Vasez, ussa eassas Vus schon vagnieu blear ple beal.
Prinz: Mo, tgeara Antonia Ernestina Margreta Clara ...
Antonia: Antonia tànscha propi, prenzi da Campsut.
Prinz: Ad jou sund semplameing igl Daniel.
Antonia: Sen quegl fagiainsa egn viva! Viva, prenzi Daniel.
Prinz: Viva, tgeara Antonia
Tuts dus bevan. Antonia e gea fri sturna ad â betga ple tut sut controla.
Prinz: Ad ussa savessan ànc far viva a gir tei egn a l’oter.
Antonia: Ah manageaz. – Ad alura?
Prinz: Tge ca capeta alura, vasainsa suainter. Ded ànc egn’ea ampo cognac.
Antonia dearscha aint cun fadeia igl cognac agls magiels. Els prendan igls magiels, sapalendan
aint cun la bratscha.
Antonia: Ex!
Prinz: Sco getg, jou ve num Daniel.
Antonia: Ad jou… jou… sund l’Antonia.
Prinz: La mi’tgeara Antonia, jou creg c’igl cognac antschevi a far efect.
Antonia lalegia: Fetg…, fetg… Fetg stimo signur da Campsut…
Prinz: A noua stat igl mieus betsch?
Antonia varda par la tgombra anturn: Ea, noua stat el ussa, que betsch? – Aha, qua e’l gea. Mussa
segls seas leavzs: Qua vean el, igl betsch …
Antonia sastortscha sur Prinz par bitschear el. Els peardan la pesapaja, Prinz cupetga davos giou
segl canape ad Antonia sur el vei. Tuts dus datan da la bratscha, sainza pled, parquegl c’els
sabetschan.

7. Szena
Antonia, Prinz, Gabi, Gundula


Gabi tresta da davos, veza gl’amprem betga tschels dus: Jou tgutga sund semplameing curida
davent. Forza â ella gea me sbaglieu igl Tani. Jou vont egn’ea a vurdar sch’el e an la si’tgombra.
Gundula turna aint digl esch dretg: Ea, ea, signur Pinel. Jou prepar bidalùnga igls plans da lavur.
Ea, cler ca Vus savez safidar da me. Seara gl’esch a savolva: Gabriel, tge stez Vus ussa schon
puspe anturn aqua? Alura veza ella tschels dus segl canape. Ella dat egn sgregn.
Gabi: Tge vez Vus?
Gundula mussa sainza pleds segl canape.
Gabi va ple datier: Mo quegl e gea la nossa Antonia.
Gundula: Pfui daibel! Da beal cler gi ad agl mieus biro.
Antonia sadreza sei, para da saturpagear, strescha sur la raglia vei, dreza igls tgavels: Quegl e
betg ascheia, sco igl veza forza or.
Gundula: Par me e quegl sto fetg cler!
Prinz e ear tut schano: Quegl mi e ussa fetg malamparnevel. Mo gl’e sto egn aczidaint … ea, egn
aczidaint. L’Antonia, jou maneg la duna Brunold, e cupitgeada, cura c’ella leva dar a mei egn pintg
cognac …
Gundula: Aha, la curdada sur egn magiel da cognac? Tier Gabi: Gabriel, âs tei betg ear vieu quegl
ca jou ve vieu?
Gabi cun precauziùn: Jou gitg ple bugent nut tier quegl.
Gundula: Jou leva gea me saver scha tei vegias vieu quegl.
Gabi: Ea, schon!
Gundula: Tei es la mi’pardetga, Gabriel.
Prinz: Ussa faged nign scandal or da quella tgossa!
Antonia: Quegl fa ella adigna a cun mintga piculeza. Tut vean dramatiso, a tratg tras la buglia …
Gundula: Scha jou fuss Vus, taschess jou imediat quieu. – Scha jou gitg agl schef ca Vus sacuzlaz a
sabitscheaz sainza turpetg segl canape cugl sieus miglier cliaint …
Prinz: Scheia, tgeara duna Cratschel. Ussa calad semplameing da cratschlar. Finalmeing eassan
l’Antonia ad jou spus a spusa, a nign sa reclamar parve d’egn pintg betsch.
Antonia tut perplexa: Tge eassan nus?
Gabi: L’Antonia â saspuso?
Gundula: Quegl creg jou gea betg.
Antonia confusa: Ea, ea, - Scha quegl e ascheia, anvid jou vus tuts a la mi’feasta da spusalezi. –
Lagn far viva cun egn cognäcli.
Prinz tegna anvos ella: Na na, tgeara Antonia. Tei âs gieu avunda, ànc egn cognac a tei cupetgas da
lavei.
Antonia sapusa ancunter el: Ea, igl mieus prenzi.
Gundula: A mei màncan igls pleds.
Antonia lalegia: Possi quell’amur taner par adegna.
Gabi: Amen!
Prinz tier Antonia: Ad ussa, la mi’tgeara, va a star giou egn’ureta, suainter va’gl puspe miglier a
tgei.
Antonia: A mei va’gl stupent! A mei va’gl ànc miglier! A mei e’gl ànc mena ieu aschi bagn sco
ussa.


Prinz stumpla ella leavet vei ancunter la stgeala: Tutegna. Ampo ruos fa siir bagn a tgei.
Antonia svanescha da stgeala sei.
Gabi: A cura maridaz?
Prinz: Me nigna preascha, igl mieus giuven. –Ad ussa ve jou dad ir. El va davos or, amblida la
si’mapa sen stgeala.
Gundula: Tgi cre ascheia anzatge? Qua tgapa l’Antonia egn miliunari a quel vut parfegn maridar
ella.
Gabi: Sco an las praulas: Povra fantscheala marida miliunari. Sasiemgnia: Tgi sa, scha jou vignt ear
egn’ea a maridar igl mieus Tani?
Gundula surstada: Tgi vol tei maridar?
Gabi sainta c’ella â fatg egn sbagl: La mi’Tanja, Tanja … äh, Tanja Meier. Nus s’ancunaschagn
ànc da la scola, la Tanja ad jou.
Gundula: Aha, da la scola. – Mo anzuma, quegl va gea tier nut a mei. – Jou vont egn’ea par egn
peer documaints. Ella va or a dretg.

8. Szena
Gabi, Mausi

Mausi vean plànsieu da stgeala giou.
Gabi: Ah, varda qua, Vus eassas gea ànc adigna qua.
Mausi: Ea, mo betga tier igl Tani.
Gabi: Quegl ve jou schon schmino, ca Vus vez avànt managieu igl Toni.
Mausi: Jou se betga taner ordapart quels dus. Ella sea giou sen egna pultrùna.
Gabi: Ea, ign â nut ca gretas cun quels schameals, jou se ear betga taner ordapart quels dus.
Parquegl dat igl gea ear tut quellas malcapientschas. Ad jou ve sadapurto sco egna tgutga. Sea giou
visavis.
Mausi: Tge? Sco egna tgutga? Vus levas siir gir sco egn tgutg?
Gabi: Ea, cler, sacapescha, natiralmeing, gest gliez lev jou gir...- Igl Tani e aschei’egn tgear
cumpogn.
Mausi: Igl Toni atgnameing ear. Me c’el â betga getg a mei la vardad, quegl mi gritainta.
Gabi: Tge vardad?
Mausi: C’el e bancrut ad â mena getg anzatge a mei.
Gabi: Forza â el gea sez gnànc realiso c’el e bancrut.
Mausi: Sa easser, el â gea betga fatg sez la contabilitad. Quella â egn cunzaglieader da taglias
dubius fatg par el.
Gabi: Mo alura stuess ella gea easser an urden. Cunzaglieaders da taglias en gea par regla nigns
cugliùns.
Mausi: Jou se semplameing betga crer c’igl de tutanegna easser danturn anzuma nigns daners ple.
La bar eara mintga sera bagnplagna. – A tut giasts rehs, miliunaris, possessurs da villas, marcadànts,
fabricànts…
Gabi: Mo e igl Toni aschi naiv? Savess anzatgi ver angano el?


Mausi: Mo, an ascheia egna fatschenda va forza betga gest tut tras igls cudeschs. Ad ear igl
magnafatschenda veva aczess agls contos, el stueva gea adigna vurdar c’igl material vigni furnieu.
Gabi: Ad e quegl egn tip sinzer?
Mausi: Ah, savez, an quella branscha â’gl tàntas figuras dubiusas, qua matess jou par nign igl màn
agl fiac.
Gabi: Savess igl magnafatschenda ver angano igl Toni?
Mausi: Quegl e pussevel. – Mo jou vi ple bugent betga crer egl.
Gabi: Mo co  sa igl Toni easser bancrut dad oz sen damàn , scha la bar eara adigna plagna cun
cliaints rehs?
Mausi: Gest quegl s’ampear jou ear. – Ged egn’ea, Gabriel, danunder ancunaschez Vus atgnameing
igl Tani?
Gabi: Igls meas geniturs ân ear egna fatschenda da picturs, a qua s’antop’ign mintgatànt sen las
plazas da biagear. Ascheia vagn nus halt s’amprieu d’ancanuscher.
Mausi: Aha! A Vus vez peia num Bello?
Gabi: Ea.
Mausi: Jou ancanusch la fatschenda da picturs Bello a Tgazas.
Gabi: Quegl e la fatschenda digls meas geniturs.
Mausi: Igl signur Bello ancanusch jou bagn.
Gabi: Scheia - danunder?
Mausi: Da la… Mo quegl amporta gea anzuma nut. An mintga cass ve jou gieu dascurs fetg
intensivs cun el.
Gabi: Quegl interessass ussa schon fetg me, noua ca quegl e sto.
Mausi: Mo noua schon? – An la bar digl Toni natiralmeing.
Gabi: Igl mieus bab viseta da quellas bars?
Mausi: Fetg serius, sacapescha.
Gabi: Quegl creg jou betg.
Mausi: Jou se cumprovar egl.
Gabi: Alura faged quegl.
Mausi: Jou ve gea schon getg ca ve gieu dascurs fetg intensivs cun el. Tier egna buteglia
schampagn, sacapescha. Ad el mi â raquinto da la vossa pintga fatschenda  a quànt greav c’igl e
d’exister an quels tains. Ad el mi â ear raquinto da la si’famiglia, da la sia duna – a c’el vegi me
egna feglia a nigns oters unfànts.
Gabi: Tge batarlùnz, igl mieus bab.
Mausi: A ca la feglia vegi num Gabriela, â el ear ànc raquinto.
Gabi: Ad ussa?
Mausi: Ea ussa, Gabriel, alias Gabriela, sas betga ple sazupar. Ella tira davent a l’otra la tgapetscha
ad igls tgavels lùngs cupetgan sutor.
Gabi: Que teater stuainsa gea me far parquegl c’igl bab digl Tani leva angaschar nigna duna sco
luvrainta. Igl e sto l’ideia da l’Antonia. – Vagnez Vus uss a tradir me?
Mausi: Na, siir betg. – Mo lainsa ussa betga schar da la vart igl „Vus“? Jou sund semplameing la
Mausi.
Gabi: Ad jou la Gabi. – Lagn gest far viva sen quegl? Ella va par dus magiels frestgs.


Mausi: Bùna ideia, Gabi. Lagn far viva sen la noss’amizeztga.
Gabi dearscha aint a tutas duas bevan ampo.
Gabi: Bua, e quegl roba fearma.
Mausi: Tge, quel e bagn betga fearm, quegl e egn cognac fetg mievel.

9. Szena
Gabi, Mausi, Prinz, Antonia, Gundula, Kurt, Toni, Grefla

Prinz aintra da davos: Pardunad, ve jou scho scher qua la mi’mapa? El anquiera dapartut.
Gabi savolva anviers el: Jou ve vieu nigna mapa.
Antonia vean a balantschànd da stgeala giou, lalegia ànc adigna: Ah, igl mieus prenzi, es tei ànc
adigna qua?
Prinz: Jou sund puspe qua, ve gieu amblido la mi’mapa. An quella e’gl actas impurtàntas.
Antonia mussa sen la stgeala: Forza e’gl quella qua… qua… qua quella?
Prinz: Ea, prezis, quegl e la mi’mapa. El prenda ella.
Gundula da saniester cun anzaquànts ordinaturs: Scheia, ad ussa fetsch jou igls plans da lavur. Ella
va tier igl sieus plaz da lavur.
Kurt da dretg: Duna Cratschel, se jou ver igls plàns par l’otra eanda?
Gundula: Mo schef, jou ve gea ànc anzuma betg antschiet cun quels.
Kurt: Mo saparlot, tge schlampargnem e quegl an quella fatschenda?
Toni da surangiou: Mausi, tei es ànc qua? Jou ve tartgieu ca tei seias dagî davent.
Mausi: Mo, igl â do quegl a tschegl c’â fatg ca jou sund ànc stada qua, tgear Tani.
Toni: Mo jou sund igl Toni!
Mausi: Ah, jou ve nut ca gretas cun vus schameals.
Gabi: Gest prezis, a mei va’gl madem.
Gundula: Mo igl e gea fetg sempel da taner dapart quels dus.
Antonia: Alura cumprovad egn’ea quegl, Vus sabiuta.
Gundula mussa segl Toni: Quegl e igl Toni.
Prinz: Ea, suainter c’el â gest getg igl sieus num, e quegl ussa betga gest greav da saver.
Kurt tier Prinz: Tge fagez Vus atgnameing ànc qua?
Prinz: La mi’tastga, me la mi’tastga.
Antonia: El veva amblido ella.
Kurt: Co, amblido?
Antonia: Suainter igl noss spusalezi â el scho star ella.
Kurt: Tge? – Spusalezi?
Gundula: La nossa tgeara duna Brunold â saspuso cugl reh prenzi da Campsut.
Prinz balbegia: Ea, - da quegl – da quegl vessan lura ànc egn’ea da bagliafar.
Mausi varda ussa ple exact sen el: Signur Prinz, jou ve trasor igl santimaint d’ancanuscher Vus. –
S’ancunaschagn nus?
Prinz: Betga ca jou savess.
Mausi: Vevan nus dus betg anzacuras saspuso?
Prinz: Mena!


Mausi: Ascheia suainter duas buteglias schampagn?
Prinz davainta malsiir: Na, na…
Mausi mussa sen Toni: Ad eara que signur betga la nossa pardetga da spusalezi?
Antonia saplira: Ànc egn spusalezi?
Prinz: Suainter duas buteglias schampagn …
Antonia: Quegl amporta gea nut, sch’igl e duas buteglias schampagn near seat cognacs.
Toni: Igl bùn prenzi da Campsut para gea d’adigna puspe saspusar .
Antonia: Aschi sturna sund jou betga, ca jou saspus cun egn bigamist. Jou visesch imediatameing…
Kurt: Mo partge viseschas la plaza? Jou ve adigna tracto bagn te, Antonia.
Antonia: Jou visesch betga la plaza, jou visesch igl spusalezi cun que signur.
Prinz: Mo Antonia…
Da davos vean Grefla a tigna ad òlt anzaquànts documaints.
Grefla dadòlt: Ad ussa vean la paja stamada!
Dantànt ca Toni scapa dabot, saseara la teanda.

3. Act

1. Szena
Antonia, Toni

Tani a Toni en puspe vastgieus privat, Tani cun cravata, Toni cun bula. Antonia a Toni vignan
anzemel da stgeala giou.
Antonia: Flot, igl mieus tgear Toni, ca vus schameals fagez a mei igl plascher da sadiferanztgear
tras la cravata a bula. Schiglioc savess jou propi strusch taner dapart vus dus.
Toni: Tgeara Antonia, tei sas c’igl Tani ad jou vagn schon da buabs bugent mano pigl nas la glieud
a satargevan parquegl aint madem.
Antonia: Gest parquegl sund jou angraztgevla ca tei âs tratg aint par me quella bula. Ella tira ampo
anturn veda la bula a dreza bagn ella.
Toni: An que cass dastg jou uss ir ord tgea?
Antonia: Partge betg, tgi tegna anvos te?
Toni: La mi’bursa.
Antonia: Co quegl?
Toni: Ella e vida. Quella Gundula â do nigna paja a mei.
Antonia: Ha, mo quegl sa ella bagn betga far.
Toni: Bagn, igl para schon. Stamadira da la paja.
Antonia: Na, na, na! Igl dat egna part libra, presecreta da la lescha. Quella sto ella dar a tgei. Igl e
betga pussevel da stamar l’antiera paja. A mintga carstgàn resta egn minimum par viver.
Toni: Scha jou vess seglmains avunda par saver saprastar egna biera.
Antonia: Via qua, igl mieus buab, jou dund anzatge a tgei. Ella anquiera agl satg digl sieus scussal
a dat egna bancnota a Toni: Qua, tei des betga stuer viver sco egn tgàn. – Sas gea dar anavos a mei
scha tei es puspe vagnieu tier daners.


Toni: Graztga Mama! El betscha ella sen la vesta a va dabot davos or.
Antonia confusa: „Mama“ â el getg. Va tut beada da stgeala sei.

2. Szena
Kurt, Gundula

Tuts dus vignan da dretg or digl luvraduir. Gundula va tier la mesa da scriver, Kurt safearma
dasperas.
Kurt: Cun que Gabriel Bello vainsa propi cato egn bùn luvraint. Quel capescha la si’lavur. – Noua
ca quel e sto cugl pinel, dat igl nut da reclamar.
Gundula: Ea, quegl e tut oter ca tier igl Voss Toni. Ier â la duna Conrad telefono a salamanto c’igl
plafùn da la si’stiva segi plagn flatgs.
Kurt: Ea, igl Toni â nign interess a nign talent par easser pictur.
Gundula: Gest prezis. A parquegl ve jou ear do nigna paja ad el.
Kurt: Tge?
Gundula: Ea, egna part vean stamada digl ufezi da finanzas a l’otra part vejou semplameing salvo
an la cassa.
Kurt: Mo quegl va betga.
Gundula: Partge betg? El sa durmir a magliear gratuit aqua a daple dovra igl carstgàn betg.
Kurt: Na na, quegl vi jou betg. Pajead or ad el quegl ca resta suainter la stamadira. El dovra gea la
fegn finala ampo raps da satg.
Gundula: Bien peia, scha Vus manageaz.
Kurt: Nus stuagn vurdar da liear ampo veda nus igl Gabriel. Quel lavura par dus a tge c’el fa â màns
a pes. Jou vi propi salvar el.
Gundula: Scha Vus amparaz me, tatga el megna fetg ved igl Tani. Adigna ston quels dus easser sen
la madema plaza da biagear, ston far anzemel pausa, tatgan adigna anzemel – ear agl tains liber.
Kurt: Ea, quegl e ear schon curdo sei a mei. Els en propi fetg bùns amitgs.
Gundula: Ea, mo forza e qua ear ànc ampo daple davostier…
Kurt: Ha, co manageaz Vus quegl?
Gundula: Igl dat gea ear umens … ea, eba umens …
Kurt: Ha, da tge umens bagliafaz Vus?
Gundula: Mo da quels umens ca careztgan umens.
Kurt: Cler c’igl dat da quels. Mo igl mieus Tani s’oda betga tier quels.

3. Szena
Kurt, Gundula, Tani, Gabi

Tani cun raglia zivila cun cravata. Gabi an raglia dad umens, igls tgavels sut egna tgapetscha. Tuts
dus aintran, vardan dantànt betga sen la mesa da scriver.
Tani: Ah mi’amur, jou ve ussa lu avunda da que gioi da sazupar.
Gabi: A mei va’gl ear ascheia, igl mieus tschut.


Gabi safiera anturn culiez ad el ad els sabetschan plagn passiùn. Gundula a Kurt vardan tier cun
bucas aviertas.
Kurt schoco, dadòlt: Tani!
Igls dus giuvens salaschan imediat liber.
Tani: Bab, tei qua?
Kurt: Ea, sco tei vezas. Tge â que betsch gieu da muntar?
Tani: Tge betsch?
Kurt: Vus dus vez gest sabitschieu qua davànt igls meas îls.
Tani: Mo bab, quegl eara bagn nign betsch. – Jou ve me consolo ad ambratscho igl Gabriel parquegl
c’el eara aschi trest.
Kurt: Scheia, scheia, aschi trest ear’el. Partge alura?
Gabi: Ah, signur Pinel, parve digl mieus pintg giat. El e ier mort.
Kurt: Scheia, scheia, igl giat? – Mo bien peia. – Tge ca jou leva ànc gir, signur Bello, jou sund fetg
cuntaint cun la Vossa lavur ad jou sper ca Vus steias ànc gî tier nus.
Gabi dascus da la vart: Ea, mo me sco duna digl Voss fegl.
Kurt: Jou ve betga capieu Vus.
Gabi: Ah nut. Scha Vus eassas cuntaint cun la mi’lavur, stund jou bugent anavànt.
Kurt: Quegl fa plascher. – Jou giavisch ànc egn beal gi. Va or a dretg agl luvraduir.
Tani: Ea, graztga bab. – Via Gabriel, nus vurdagn igl western ca vean an la televisiùn.
Gabi sen stgeala: Puh, quell’ea â mantgieu poc. Els svaneschan da stgeala sei.
Gundula: Igl schef e total stupid. Cre quel propi quellas badoias digl giat mort?

4. Szena
Gundula, Antonia

Antonia vean da surangiou. Ign oda ella gea da davo las culissas.
Antonia da davostier: Hallo, vus dus! Naz puspe a vurdar televisiùn? Alura cumpara ella da davos.
Gundula: Jou creg c’igl noss Tanili e betg andretg agl tgieu.
Antonia: Co vagnez sen quegl?
Gundula: Scha Vus savessas, tge c’e gest capito aint qua.
Antonia targlischa: Igl Toni â getg „mama“ a mei.
Gundula: Jou maneg trànter igl Tani a que Gabriel.
Antonia: Ah, tge de easser capito interessànt trànter quels dus?
Gundula: Sabitschieu âni, sabitschieu gî a lieng… Jou Vus gitg, quegl e clerameing sto egn betsch
sco mes dus inamuros datan.
Antonia: A danunder lez Vus saver sco inamuros sabetschan? Vus vez gea nign’ideia da talas
tgossas.
Gundula: A tge ideia vez Vus? – An mintga cass e’gl sto egn betsch. Ad agl schef raquentan quels
dus c’els vegian me s’ambratscho parquegl c’igl giat digl Gabriel segi mort.
Antonia: Ah? – Igl Gabriel â egn giat?
Gundula: Jou gitg a Vus, quel â ànc ple poc egn giat ca Vus near jou. Els dus ân sabitschieu, quegl
eara egn betsch cun lieunga a tut.


Antonia: Scheia? – Ân ign vieu quegl?
Gundula: Igl e sto ascheia, carted a mei. Quels dus en homosexuals. Jou ve gea dagî schmino quegl.
– Oje, ad igl schef mi vut betga crer.
Antonia: A fuss quegl aschi nosch?
Gundula schocada: Faged igl bagn! Dus umens.
Antonia: Oziglgi san ign parfegn schar purtar aint egn tal partenadi segl ufezi zivil. Ella va vei tier
la Gundula: Quegl va par cass ear cun duas dunas. Ellas strescha a l’otra sur igls tgavels: Co fuss
igl cun nus duas?
Gundula saglia an pes: Filaz ussa digltutafatg? – Ad anzuma, Vus eassas spusada.
Antonia: Igl spusalezi e schlijieu sei.
Gundula: Scheia?
Antonia: Jou dovr nign um ca va par las bars da notg anturn. A cur ca ve getg ea tier el sund jou ear
stada sturna.
Gundula: Que Prinz e egn um reh. Sch’el vess amparo me, vess jou prieu el, amporta nut, noua c’el
e da notg.
Antonia: Ea, mo Vus â el gea betg amparo.
Gundula: Deplorablameing betg. Mo tgi sa, forza turn’el gea ànc egn’ea. – Ad uss ve jou da far la
mi’lavur, stgisad. Ella va or a saniester an la stanza da musters.
Antonia: Scha quella savess tge ca stat davo que betsch.

5. Szena
Antonia, Tani, Gabi

Tani a Gabi da sura.
Antonia: E igl film schon a fegn?
Tani: Egn western da mearda e quegl.
Gabi: Ad jou ve schon vieu duas geadas el.
Antonia: Ea ea, i mussan me ànc repetiziùns an la televisiùn.
Tani: Parquegl nainsa agl Kino.
Tuts dus van ancùnter gl’esch davos.
Antonia: Egn mumaint ànc, vus dus inamuros.
Gabi: Tge e’gl?
Antonia: Co savez vus dus sabitschear qua davànt igls îls digl schef a da la duna Cratschel cun sia
morala severa?
Tani: Nus vagn betga vieu quels dus.
Antonia: A suainter raquintar egn’istorgia stupida d’egn giat mort.
Gabi: Ve gest betga gieu egna miglra ideia.
Tani: Ad igl bab â cartieu ella.
Antonia: Jou creg ca vus stuessas gir la vardad. El tegna gea fetg òlt la Gabi.
Tani: Na, igl Gabriel.
Antonia: Sacapescha igl Gabriel. – Mo jou creg betga c’el laschi ir igl Gabriel sch’el vean a saver
c’el e egna Gabriela.


Tani: Nus duvragn ànc ampo tains. La Gabi e gea ànc betga gî an la fatschenda.
Antonia: Mo spitgead betga megna gî. – Ad ussa bùn divertimaint agl Kino.
Tani a Gabi van davos or.
Antonia: Quella glirud giuvna … mo quegl cun midar la Gabriela an egn Gabriel e gea sto la
mi’ideia...

6. Szena
Antonia, Kurt, Grefla, Gundula

Kurt vean da dretg.
Kurt: Alura, Antonia, âs lungureala?
Antonia: Na, partge?
Kurt: Parquegl ca tei stas anturn qua sainza far anzatge.
Grefla aintra da davos: Bùn gi.
Kurt: Vagnez vus schon puspe par stamar?
Grefla: Na na, jou vess me bugent egn’infurmaziùn.
Antonia: Par furtuna!
Grefla: Ea! – Cur ca jou sund sto qua la davosa geada a ve tatgieu sei igls meas cucus, eara bagn ear
egn signur Prinz aqua. – Ancunaschez Vus quel ple datier?
Kurt: Quegl e egn bùn cliaint da nus.
Grefla: El â alura gea s’agito zund fetg cur ca ve getg ca Vus seias bancrut.
Antonia: Ea, mo quegl e gea par furtuna betga sto la vardad.
Grefla: Sacapescha, sacapescha. – Ah, tge ca jou leva amparar, Vus ancunaschez peia betga ple
datier que signur?
Kurt: Nus savagn me c’el e fetg reh a salascha gest biagear egna villa.
Antonia: Cun tut igl schnicschnac.
Grefla: Ea, jou se. – Jou amprov davent d’egn peer gis da cuntànscher que signur a la si’adressa.
Mo el e mena là. Jou ve tartgieu ca Vus mi setgias forza gidar.
Kurt: Na, nus ancunaschagn me la si‘plaza da biagear. La villa e bunameing fitada. Nus vagn me
ànc da reparar egna tgosseta c’igl noss Toni â ruino. – Mo quegl e prest fatg.
Grefla: Vez geatschanto igl quent agl signur Prinz par las Vossas prestaziùns?
Kurt: Qua stuess jou amparar la nossa duna Cratschel. – Noua e ella atgnameing?
Antonia mussa a saniester: Là e ella avànt svanida.
Kurt va vei tigl escha cloma aint: Duna Cratschel!
Gundula da davostier: Ea, tge dat igl?
Kurt: Vagned par plascher or egn mumaint.
Gundula cumpara: Tge dat igl?
Kurt: Vez Vus gea tarmess igl quent final agl signur Daniel Prinz?
Gundula: Na, sacapescha betg. Las lavurs en gea ànc betga fitadas. – Jou ve anzacuras gieu fatg egn
quent intermediar.
Grefla: Â’l pajieu quel?
Gundula: Na, antocen oz betg.


Grefla: Exact sco tier las otras fatschendas.
Kurt: Ha, tge mùnta quegl?
Grefla: Que signur Daniel Prinz â antocen oz pajieu gnànc egn quent d’egn mastargner. Las
fatschendas ân par part fatg egna denunzia penala.
Antonia: Igl mieus spus – egn cugliùn?
Gundula: Vus eassas gea anzuma betga ple la sia spusa.
Antonia: Mo bunameing.
Grefla: Jou vi gea betga pratender c’el segi egn anganader, mo sco igl para â el nigns daners par
pajear igls seas quents.
Antonia: Schon cler, sch’el dat or tut da notg an las bars.
Kurt: Vus pratandez peia c’igl signur Daniel Prinz setgi betga pajear igls seas quents?
Grefla: Near c’el vut betga pajear els. – Jou ve qua pliras dezisiùns da stamar par el. El sfiglia an
anzaquànts pulpiers: la fatschenda da miradurs, igl tschaintaplatas, igl electrizist, igl lenari, igl
vedrer …
Gundula: Alura savez gest ànc meter vetier igl pictur.
Kurt: A qua â el safatg da grànd a pratandieu da nus da far preascha.
Grefla: Mo cler c’el leva ca vus fetias las lavurs avànt c’igl vigni or tge cumpogn c’el e.
Antonia: Mo la villa nova e gea egna garanzeia. Sch’el sa betga pajear, vainsa quella.
Grefla: Na na, aschi sempel e quegl betg. La tgea a la parzela en purtadas aint sen egna guessa
Marta Süsskind, la tgea s’oda anzuma betg ad el.
Antonia: Egn ver cugliùn? – Ad jou vess bunameing satrumpo an quel.
Gundula: Forza vess el alura gea scho purtar aint la tgea sen Antonia Brunold.
Kurt: Quegl e la detga frida par la fatschenda. – Mo par furtuna vainsa ànc l’otra grànda lavur da
far, ascheia ca’s stuagn betga tamer.
Gundula: Ea, par furtuna.
Grefla: Mo bagn, scha Vus mi savez betga gir noua c’igl signur Prinz e actualmeing, vont jou
puspe. – Jou giavisch egn beal tains a tuts. El va davos or.
Kurt: Bien peia, las lavurs rastàntas an la villa Prinz vignan betga ple fatgas. Duna Cratschel, midad
dalùnga igls plans da lavur par l’otra eanda.
Gundula premurada: Ea, quegl fetsch jou imediat. Cura vei tier la mesa da scriver.
Antonia: Qua s’interessescha egn’ea egn um par me, ad alura e’gl egn da quella sort. – Betga da
crer, quegl. – Jou vont an tgadafiac tier las mias padealas. Va da stgeala sei.
Gundula: Jou se strusch crer quegl, ca que Prinz de easser egn tal cugliùn.
Kurt: Ea, atgnameing fa el propi betga quella impressiùn. – Mo ign veza mena aint an egn carstgàn.
– An mintga cass midaz igls plans da lavur.
Gundula: Ea, siir, signur Pinel.
Kurt va or a dretg. Gundula scriva ved la si’mesa a sfiglia agls pulpiers.

7. Szena
Gundula, Toni, Mausi

Toni turna da davos. Cugls daners da l’Antonia e el sto an l’ustreia ad e ussa ampo sturn.


Toni: Bùn gi anzemel!
Gundula: Hoi Tani!
Toni mussa sen la si bula: Tani? – Mo ea, partge betg? – Ged egn’ea, duna Cratschel, igl mieus frar
mi â getg ca Vus veias betga do ad el la si’paja. E quegl propi ascheia?
Gundula: Ea schon, egna part e vagnida stamada.
Toni: A l’otra part vez Vus semplameing betga pajieu or ad el? – E quegl anzuma legal?
Gundula: Atnameing betga. Cur c’el vean, vignt jou sacapescha a dar ad el igls seas daners.
Toni: Bien, an que cass savez gest ussa dar els. Igl amprest da l’Antonia ve jou numnadameing
schon duvro.
Gundula: Na, na, quegl se jou me pajear parsunalmeing agl Toni.
Toni: Jou sund gea igl Toni!
Gundula ri dadòlt: Ha, ha, ha, quegl e egna bùna sgnoca. – Na na, jou salasch betg anganar. Jou se
disfranztgear fetg bagn vus dus, a tei es igl Tani.
Toni: Na, sund jou betg.
Gundula: Me savez vus dus betga manar pigl nas.
Mausi aintra da davos.
Toni: Qua vean la Mausi, quella sa cunfirmar ca jou sund igl Toni.
Mausi: Par tge va’gl qua?
Toni: La duna Cratschel cre betga ca jou sund igl Toni. Ad ella tegna anavos la mi’paja ca jou ve
gudagnieu cun lavur sinzera.
Mausi: Tei âs ànc dabient paja? – Quegl e gea stupent. An que cass sas tei gea schon pajear a mei
egna part da quegl ca jou ve ànc dabient da te.
Toni: Quegl va dantànt me, scha quella tschueta da biro dat finalmeing igls meas daners a mei.
Gundula: Hehe, ampo manieras, par plascher. Igls daners se jou sco getg me pajear agl Toni.
Mausi: Mo es tei betg igl Toni?
Toni: Sacapescha ca jou sund igl Toni.
Gundula: Na, el e igl Tani.
Toni: Vez Vus tomatas segls îls? Vasez betga ca jou port egna bula?
Gundula: Cler ca jou vez quegl.
Toni: Eba, parquegl sund jou igl Toni.
Mausi: Me parquegl ca tei posrtas egna bula, stos tei gea betga sainz’oter easser igl Toni.
Toni: Savez tge? – Vus savez tutas duas zuflar agl tgil a mei... El cura or a da stgeala sei.
Mausi: Nut ca gretas cun quels schameals! – Mo jou sund betga propi siira scha quegl e ussa betga
forza tutegna sto igl Toni.
Gundula: Mo jou sund tschient par tschient siira. Me san quels dus betga manar pigl nas. – A tge lez
Vus atgnameing qua?
Mausi: Ou, quegl ve jou bunameing amblido. Jou ve egna bùna nova pigl Toni. Quella sto jou gest
ir a gir ad el. Vut ir tier la stgeala.
Gundula: Mo quel se là, quegl e igl Tani.
Tani aintra ussa da davos a savila: Ascheia anzatge dat igl gea betg, igl kino e sto vandieu or!
Gundula: Ah, Toni, tge bien ca tei vean. Tei âs ànc dabient la ti’paja. Ella va or a saniester.
Tani: Partge manegia ella ca jou segi igl Toni?


Mausi: Forza parqegl ca tei portas egna cravata?
Tani: Mo quell’anzena ancanuscha gea me l’Antonia.
Mausi: Aha, peia tutegna. – Bula Toni! – Cravata Tani.
Tani: Ea, sco anzena par l’Antonia.
Mausi: An que cass sas tei ussa prender la paja digl Toni a gest dar anavànt ella a mei.
Gundula turna: Scheia, Toni, qua e la ti’paja – igl rest da la ti’paja. Jou ve gieu dusto bagn el agl
tresor.
Tani: Graztga duna Cratschel.
Mausi: Ad ussa nà cun tut, igl mieus tgear.
Tani: Na na, quegl surdund jou gest mez agl Toni.
Gundula: Ha? Tge?– Es tei betg igl Toni?
Tani: Na, jou sund igl Tani.
Gundula: Jou capitulesch. –Igl miglier fuss igl sch’igl Toni turnass puspe agl martgieu.
Mausi: Quegl vean el siir dalùnga a far. – Mated avànt, igl sieus magnafatschenda e propi egn
cugliùn. El â angano igl Toni, â scho svanir egna massa daners.
Tani: Co quegl?
Mausi: Ier e tut vagnieu a la glisch, parquegl c’el â schon fatg il madem tier oters patrùns. – El â do
tier tut.
Gundula: Ad igls daners?
Mausi: Quels en par furtuna ànc danturn. Ad igl scroc sea schon an parschùn. Ussa sto igl
cunzaglieader da taglias digl Toni me ànc catar or igls proxims gis, par tge suma c’igl Toni e
vagnieu angano.
Tani: Quegl e ussa egna legrevla nova. Quegl stuainsa gest ir a gir agl Toni. El vut ir da stgeala sei
cun Mausi.
Gundula: Halt, halt! – Se là e igl Tani.
Tani: Naaa, duna Cratschel, igl Tani stat qua davànt Vus!
Gundula: Sco getg, jou capitulesch. Ella va puspe or a saniester: Jou sto ànc sarar igl tresor.
Mausi: Sei, naisa tigl Toni.
Tuts dus curan da stgeala sei.

8. Szena
Gabi, Prinz

Gabi aintra da davos. Cun egn suspir salascha ella cupitgear an egna pultrùna.
Gabi: Oz e propi betg igl mieus gi. Program da televisiùn: grascha, kino: vandieu or, ad ussa se jou
ear betga noua c’igl Tani e. – A que gioi da sazupar mi fa ear anzuma nign plascher ple.
Gabi fiera la si’tgapetscha sen la pultrùna a dreza igls tgavels. Prinz aintra da davos. Sia tgomba
dretga e anfaschada (ev. an egn gis), igl bratsch dretg porta el an egna schlingia ad anturn igl
tgieu â el egna fascha. El va cun egna crutscha c’el sa me taner cun fadeia cugl màn liber.
Prinz cun antrar: Bùn gi.
Gabi nuninteressada: Bùn gi.


Prinz vean ple datier a varda intensivameing sen Gabi: Sched egn’ea, jou creg ca jou ancanuschi
Vus. Vus samaglieaz ad anzatgi sco egn ov ad egn oter.
Gabi: Mo jou sund nign schameal.
Prinz: Vez Vus forza par cass egn frar c’e pictur?
Gabi sasainta spindrada: Ea, ea, quel ve jou. A quel vi jou gest visitar aqua. – Jou creg c’el e lisei
tier igl sieus amitg Tani. Jou vont egn’ea a vurdar.
Prinz: A schiglioc e nign a tgea?
Gabi: Jou se betg, jou sund ear per gest rivada. Mo jou se gea amparar a l’Antonia, ella e siir an
tgadafiac. Ella vut ir sei, sainta dantànt c’ella â amblido la tgapetsch. Turna a prenda ella: Jou
tarmet gest giou l’Antonia, sch’ella e lisei.
Prinz: Graztga fetg.

9. Szena
Prinz, Antonia, Kurt

Kurt aintra da dretg: Ah, varda qua igl tgear signur Prinz. – Tge surpresa, Vus vainsa gea dagî
betga ple vieu aqua.
Prinz: Ea, jou declar gest partge.
Antonia vean da surangiou: Igl signur Prinz! – Ca Vus ristgeaz ànc da vagnir aqua?
Prinz: Mo partge de jou betga ple vagnir, tgeara Antonia?
Antonia: Jou sund betga la Vossa tgeara Antonia.
Prinz tier Kurt: Ah savez, la nossa davosa santupada e semplameing betga stada sut egna bùna stéla.
Tier Antonia: Digl noss spusalezi bagliafiansa alura ànc egn’ea an ruos a sut quater îls.
Antonia: Mieus tgear Daniel Prinz da Campsut, tgi ca saspusa adegna anavànt cun otras dunas, â
nigna schanza tier me. A tgi â anzuma atatgieu te, ca tei vezas or ascheia?
Kurt: Ea, eassas vagnieus an las greflas digls Voss crediturs?
Prinz: Da tge crediturs bagliafaz Vus?
Kurt: Da quels ca spetgan gea dagî sen lur daners.
Prinz: Ah quels, quels ve jou gea visito tuts oz. Ad ussa sund jou tier Vus par …
Kurt: Par radir a mei igls meas daners?
Prinz: Exact, gest par quegl. El prenda egn pulpier or da la mapa: Qua e egn schec cun la suma ca
mànca.
Antonia: Mo an que cass e el anzuma nign anganader?
Prinz sursto: Antonia, co veans tei sen l’ideia ca jou segi egn anganader?
Antonia: Parquegl c’igl signur Grefla â pratandieu quegl.
Prinz: Scheia? A quel vignt jou egn’ea a gir igl mieus meni. Ear scha fuss egn cugliùn, vess quel
betg igl dretg da raquintar quegl a tuts.
Kurt: Mo partge vez Vus alura betga pajieu igls oters mastargners?
Prinz: Parquegl ca jou ve betga savieu.
Kurt: Aha, peia tutegna nigns daners?
Prinz: Na, jou eara bloco.
Antonia: An parschùn?


Prinz: Na, agl spital. Sas, suainter igl noss spusalezi sund jou sto tut sutsura a ve betga ple savieu
patartgear cler. Ad alura ànc quella dama da la bar Giat Ner c’â pratandieu ca vegi saspuso cun
ella…
Antonia: E quegl betga sto la vardad?
Prinz: Ah, Antonia, quegl e egna flevleztga da me. Adigna scha ve gieu alcohol sto jou saspusar.
Antonia: An que cass e igl spusalezi cun me ear me sto egn spass da cognac?
Prinz: Na, eba betg. – Quegl ve jou managieu serius. – Parquegl sund jou gea sto aschi sutsura cur
ca la dama da la bar â raquinto la si’istorgia.
Antonia: Tge âs tei ear da far an da quellas bars mintga notg?
Prinz: Egna sula geada an la mi’veta sund jou sto an egna tala bar, a quegl e gest sto quella bar Giat
Ner.
Kurt: A danunder vez Vus ussa las Vossas blassadas? Quegl veza or sco scha’s vessas rut la tgomba
ad igl bratsch. Ad egna butscha ved igl tgieu vez ear ànc?
Prinz: Gest parquegl ca jou eara talmeing sutsura, ve jou … peia sund jou … Jou ve semplameing
betga vieu que pegn.
Antonia: Tei es colido cugl tieus auto cun egn pegn?
Prinz: Ea, fri fearm. – Jou sund sto sainza schientscha ad ign mi â radetg agl spital. – Ea, parquegl
en ear tut igls quents stos anavos. Jou viv gea sulet a ve nign ca s’ocupescha da talas tgossas.
Kurt: Quegl se jou capir. – Vus eassas peia betga bancrut?
Prinz: Na, anzuma betg. Jou ve oz visito tut igls mastargners a surdo egn schec ad els.
Kurt: An que cass sperainsa ca tut quels schecs segian ear curvatos.
Prinz: Mo signur Pinel, tgi cartez Vus ca jou segi? Jou sund egn um sinzer.
Kurt: Bien, an que cass savagn nus gea tutegna fitar las lavurs sen la Vossa plaza da biagear. El
cloma a saniester: Duna Cratschel, Vus savez puspe midar igls plans da lavur.
Antonia tier Prinz: A tgi e la Marta Süsskind?
Prinz: Partge? Co veans tei ussa sen que num?
Antonia energicameing: Tgi e ella?
Prinz: Quegl e la mi’feglia, par la quala jou bietg la villa.
Antonia: Propi? – Me la ti’feglia? Ella safiera anturn culiez ad el a betscha el.

10. Szena
Kurt, Prinz, Antonia, Gundula

Igl madem mumaint vean Gundula da saniester.
Gundula: Schon puspe midar igls plans? Ella veza Antonia a Prinz, ambratschos, dat egn sgregn:
Tge e ussa schon puspe capito? –L’Antonia cun que cugliùn? – A co veza quel anzuma or? Ân igls
crediturs survagnieu a màns que criminal?
Kurt: Igl signur Prinz e totalmeing inozaint.
Antonia lascha liber el: Gliezlà dubet jou. Nign um e totalmeing inozaint.
Gundula: A partge ambratschaz Vus que cumpogn, duna Brunold? Jou capesch nut ple.
Kurt: Duna Cratschel, igl signur Prinz e egn digls noss migliers cliaints.
Gundula: Ea, quegl ve jou gea udieu digl executur giudizial.


Kurt: Qua e igl schec par pajear igl noss quent intermediar..
Prinz: Ad igl quent final paj jou aschiprest c’el riva tier me.
Gundula: Aha, mo scha quegl e ascheia saparstgis jou par quegl ca jou ve getg.
Prinz: Quegl e schon an urden. Vus vez gea stuieu tartgear anzatge ascheia sch’igl signur Grefla â
raquinto a Vus tut quellas badoias.
Gundula mussa sen Prinz a sen Antonia: A Vus dus vez ussa puspe saspuso?
Prinz: Quegl vagnagn nus a discutar durànt egna bùna tschagna da candlelight.
Antonia: Mo sainza alcohol.
Prinz: Ampurmess! – Ad ussa vont jou. Jou sund vagnieu cugl taxi, se gea mez betg ir cun auto
ascheia.
Kurt: An que cass nut amparmal, signur Prinz.
Prinz: Par me e tut an urden. – Sen saver.
Antonia tegna aviert par el igl esch davos.
Gundula: Quegl numn’ign duas mustgas cun egna frida.
Kurt: Co manageaz Vus quegl?
Gundula: Nus vagn puspe igls daners ca nus cartevan da ver pears, a l’Antonia marida a va ord tgea.
Kurt: Mo, da gliez vess jou anzuma nign plascher.

11. Szena
Kurt, Antonia, Gundula, Mausi

Mausi da sura: Sco igl Toni â salegro da la mi’nova.
Kurt interesso: Ah, duna Mausi, tge bi da vaser Vus.
Gundula fa befas da davos: „Tge bi da vaser Vus“.
Kurt: A da tge â igl Toni salegro aschi fetg?
Gundula: C’el e anzuma betga bancrut.
Mausi: Gest prezis! – A c’el survean puspe igls daners c’igl sieus magnafatschenda, que lumpùn,
veva zupanto.
Kurt: Igl Toni e peia vagnieu angano?
Mausi: Ea, mo igl bi e ca tut igls daners en ànc danturn.
Kurt: Tge cletg, qua sund jou propi surlivgieu!
Mausi ambratscha Kurt: Ad jou per.
Kurt perplex: Mo duna Mausi!
Antonia: Hallo, jou sto ussa tutegna gir …
Kurt: Tge, tgeara Antonia?
Mausi: Tge bratscha fearma ca Vus vez, signur Pinel.
Gundula fa puspe befas: Tge bratscha fearma, signur Pinel…
Kurt: Tge cratschlaz Vus trasor qua davos, duna Cratschel?
Antonia: Ella veva gieu tàntas sprànzas, ad ussa Vus veza ella an la bratscha da quella Mausi.
Kurt: Tge? Co?
Gundula: Manzegnas, tut manzegnas.
Antonia: Manageaz ca jou vegi betga santieu co Vus aduraz adigna igl schef?


Gundula: Quegl â me da far cun la professiùn, me cun la professiùn.
Mausi: Ah, ign sa ear adurar anzatgi professiunalmeing?
Gundula: Ah, schad tuts cun pos me, jou visesch la plaza!
Kurt: Mo partge?
Gundula: Scha Vus preferez ussa egna giuvna Mausi ad egna cuntabilista madira...
Mausi: Mo propi, jou savess an mitga cass sadisar da ver ascheia egn signur ple vigl an bùnas
relaziùns finanzialas.
Kurt stumpla davent ella leavet: Da quegl bagliafainsa egn’ea durànt egna beala tschagna da
candlelight.
Antonia: Prezis sco igl mieus prenzi da Campsut. – Tge romantic.
Gundula: Igl Voss prenzi e tut egn normal Daniel Prinz.
Antonia: Mo par me el el egn um nobel.

12. Szena
Kurt, Antonia, Gundula, Mausi, Grefla, Toni

Grefla aintra da davos: Tge bien ca jou antop qua Vus tuts. Jou ve sco’gl para satrumpo fetg.
Antonia: Me raquintad betga puspe c’igl signur Prinz segi egn anganader.
Grefla: Na na, igl cuntrari, el e egn um d’onur. A Vus vagnez a survagnir igls Voss daners. Oz ve
jou finalmeing antupo el an la si’habitaziùn. Tut e ussa sclerieu.
Kurt: Graztga, nus vagn schon survagnieu igls noss daners. Stuez betga sacumbargear anavànt.
Toni vean da sura, sainza la si’bula. Grefla veza el.
Grefla: A par que mat ve jou ear egna bùna nova. La dezisiùn da stamar e anulada suainter ca la
procura publica nus â infurmo c’el segi vagnieu angano. Igls daners en spindros.
Toni: Fetg bien, an que cass se jou gea puspe earver igl Giat Ner.
Grefla: Ea, quegl savez Vus far.
Mausi: Jou creg dantànt betga ca sòlti ànc egn’ea sen las tias mesas. Jou lavur ple bugent par egna
paja garantida.
Toni: Sch’igls daners en puspe qua, surveans tei ear punctualmeing la ti’paja.
Kurt ampratscha Mausi: Quegl vagnagn nus ànc a stuer ponderar fetg bagn.
Toni: Tge? – Vus dus?
Mausi: Partge betg?
Gundula davostier: Propi da rir, quegl qua!
Toni: Bien, jou vont ussa subito agl martgieu a dar egn tgit an la mi’bar. – A bab, pardùna, mo par
easser egn bùn pictur ve jou semplameing nign talent.
Kurt: Ea, quegl vainsa santieu. Mo nus vagn gea igl Gabriel, quel lavura par dus!
Antonia: Oha!
Toni: Tgau anzemel. El va davos or.
Grefla: Ad jou vont ear. Pardunad la pintga malcapientscha. – Sen saver.
Kurt: Ple bugent betga sen saver.
Grefla: Ear bien! Va davos or.


13. Szena
Kurt, Antonia, Gundula, Mausi, Tani, Gabi

Gabi a Tani da sura. Tani porta nigna cravata ple. Gabi â tratg aint egna rassa a porta aviert igls
tgavels.
Antonia surstada: Tge plans vez vus dus?
Tani: Nus giagn ussa la vardad.
Mausi: Ascheia vezas tei peia or, Gabi. Bi! Qua savess ign direct vagnir schalusa.
Kurt: Tgi e quella dama giuvna?
Tani: La mi’amitga Gabriela.
Gundula: Ad jou ve tartgieu c’el segi homosexual.
Kurt: Tei âs gea ànc mena getg anzatge, Tani.
Antonia: Vus levas gea betga ver ella an tgea.
Kurt: Ha? Tgi â getg quegl?
Antonia: Cur c’igl Tani â fatg la proposta d’angaschar la feglia digl pictur Bello, earas Vus fetg
ancùnter.
Kurt: Ea, schon, ancùnter egna duna sco luvrainta ve jou las mias resalvas. Mo sco amintga digl
mieus fegl – quegl e tut anzatge oter.
Gabi: Aczeptassas Vus ear me sco luvrainta?
Kurt: Scha Vus fussas aschi luvrusa sco igl noss Gabriel… Vus samaglieaz anzuma fetg ad el.
Gabi: Ea, el e igl mieus schameal.
Kurt: Tge igl pictur Bello â ear schameals? Quegl ve jou gnànc savieu.
Antonia: Tgear schef, igl dat blearas tgossas sen que mund, ca Vus savez betg.
Kurt: A tge lez Vus gir cun quegl?
Tani: Ea, bab, qua davànt te stat igl noss luvraint Gabriel Bello.
Kurt: Mo ella â getg c’ella segi la sora.
Antonia: Frar a sora an egna parsùna.
Mausi: Ea, quegl se jou cunfirmar, igl pictur Bello â me egna sula feglia.
Kurt: An que cass âs tei igl davos tains me giujieu igl Gabriel?
Gabi: Ea, cun grànd plascher.
Gundula: Ad jou vess angiro c’igl Tani ad igl Gabriel segian homosexuals. Jou capesch betga ple
igl mund.
Kurt tier Gundula: Ussa calad anzacuras cugl Voss cratschlem là davos, schiglioc fier jou or Vus.
Gundula: Gliez stuez betga, jou ve schon viso la plaza.
Tani: Bab, sa igl Gabriel, ah, la Gabi, star tier nus an la fatschenda?
Kurt earva la bratscha. Via tier me, igl mieus unfànt. Jou ve gea schon adigna giavischo da ver
egna feglia.

Tenda


1

St-SAH 1-1
Caluro da frestg
Cumegia an 2 acts da Marco Stahli
Translaziùn an surmiran: Anita Netzer-Stampbach
Transcripziùn an sutsilvan: Marina Schaller

Parsùnas:

2 umens / 4 dunas
Sina Erni

Vandidra
Adrian Kaiser
Pictur
Käthi

Secretaria
Gieri

Pedel
Rita

Acumpagneadra da tren
Menga

Ortulana

Tains:

Preschaint
Liac:

Stiva cun mobiglia ancurida anzemen, maletgs moderns a vigls,

nut va anzemen.

Cuntegn :
Sina Erni â gudagnieu 64'000.- fr tier «Tgi davainta milliunari?»
 ad anvida l’antiera tgea a tschagna. Igl vaschegn gest sut ella
 â survagnieu nign’invitaziùn, parquegl c’el vegi mai
 sapreschanto a quegl ân tuts gieu nuidas. Gest aposta vean
 festivo davaglia cun grànda canera a pitgieu segl palantschieu
 tocen c’Adrian Kaiser petga da sutansei a recloma.
 Sina, c’ancanuscha Adrian me da la stizùn, declara ad el c’ella
 steti betga qua, c’ella segi ear me egn giast. Ella sa ear
 betga c’Adrian e pictur tier la firma c’â da renovar la sia avdànza.
 Ascheia dat igl hantieris tocen c’els dus satgatan a davaintan
egn peer.

St-SAH 1-1_Caluro da frestg_(st)


2

 Igls oters vaschegns en lura schalus, en or pletost segls raps
 a provotgeschan igl caos trànter Adrian a Sina.

1. Act
(Sina, Käthi, Gieri a Menga sean an stiva a maglian dessert. Els en da fetg bùna luna
ad ân fetg legher.)
Sina:
(leava sei) Tgi less ànc dessert? Jou dund schi gî sco’gl â.
Gieri:
(magliànd) La mia proposta e quella: antschavagn ànc egn’eada

tier igl buffet da salata.
Tuts :
Filas !
Menga :
Jou prend ànc ampoet dessert alura veiou avunda.
Sina :
Va or an tgadafiac a prenda! A tgi astgiou ànc dar dabever? Oz

fa’gl betga mal a mei, ign gudogna me egn’eada an la veta

64'000.- fràncs.
Gieri :
Sen quegl fagiainsa viva tocen damàn marvegl ! De nà qua la

buteglia! (Sina dat ella)
Käthi :
Na Gieri, damàn veiou d’ir a luvrar a drov egn tgieu cler.
Menga :
Nus nagn gest, la Rita vean nara sch’ella sa betga durmir

parveda nus. Ella â d’antschever bòld, parquegl e’la ida schon a

las diesch.
Gieri.
Par egn’eada savess ella bagn sarar egn îl. Jou sund igl pedel

da quella tgea ad jou gitg cura ca la feasta e fitada. Alura, viva

anzemen ! (òlza igl  magiel)
Tuts :
Viva !
Sina :
Avànt c’amblid, jou ve ànc ampurmess egn taglier dessert a la

Rita. Quel stoiou speart spindrar par ella. (va an tgadafiac)
Menga :
O na ! (leava sei, la sutga dat anturn) La Sina e bùna da

rumagear davent igl antier buffet da dessert. (va suainter cugl

taglier)
Gieri :
Spitgead ! (La sutga dat anturn) Jou less ear ànc ! Quellas mi

maglian davent tut! (cura speart suainter cugl taglier)

St-SAH 1-1_Caluro da frestg_(st)